text:
KGAOLO YA BOSOMEPEDI
O ne A Gomodiwa ke Modimo wa Gagwe
1, 2. Go ne ga diragala eng mo letsatsing le le tletseng ditiragalo go feta malatsi otlhe a mangwe mo botshelong jwa ga Elija?
ELIJA o ne a taboga mo puleng fa go ntse go fifala. O ne a saletswe ke mosepele o moleele pele a goroga kwa Jesereele, mme o ne a setse a godile. Mme gone, o ne a tswelela a taboga a sa lape ka gonne “seatla sa ga Jehofa” se ne se le mo go ene. O ne a na le maatla a a neng a ise a tsamaye a nne le one. Aitsane, Elija o ne a sa tswa go feta sepane sa dipitse tse di neng di goga koloi ya segosi ya ga Kgosi Ahabe!—Bala 1 Dikgosi 18:46.
2 Jaanong o ne a sa ntse a letetswe ke mosepele o moleele. Akanya Elija a taboga a ntse a itewa ke marothodi a pula e e maatla mo sefatlhegong a akantse ka letsatsi leo le le neng le tletse ditiragalo go gaisa malatsi otlhe a mangwe. Ga go pelaelo gore Modimo wa ga Elija e bong Jehofa, o ne a fentse, le kobamelo ya boammaaruri e ne e fentse. E re ka Elija a ne a setse a le kgakala e bile go le lefifi ka ntlha ya setsuatsue, o ne a sa tlhole a kgona go bona Thaba ya Karemele, thaba e Jehofa a neng a mo dirisa go nyeletsa baobamedi ba ga Baale ka kgakgamatso mo go yone. Baporofeti ba ga Baale ba le makgolokgolo ba ne ba senotswe gore ke maferefere a a boikepo mme go ne go tshwanela gore ba bolawe. Go tswa foo, Elija o ne a rapela Jehofa gore a fedise leuba le le neng le wetse naga eo ka dingwaga di le tharo le halofo. Go ne ga na pula e kgolo!—1 Dikg. 18:18-45.
3, 4. (a) Fa Elija a ntse a le mo tseleng go ya Jesereele ke eng fa a ka tswa a ne a solofetse gore dilo di tla fetoga? (b) Re tlile go tlotla ka dipotso dife?
3 Fa Elija a ntse a phatšha metsi a taboga sekgala seo sa dikilometara di le 30 go ya kwa Jesereele, a ka tswa a ne a solofetse gore jaanong dilo di tlile go fetoga, e re ka baporofeti ba ga Baale ba ne ba bolailwe. Ahabe o ne a tshwanetse go fetoga! Morago ga se a neng a se bone, ruri o ne a tshwanetse go tlogela kobamelo ya ga Baale; go thiba mohumagadi wa gagwe e bong Jesebele; le go emisa go bogisiwa ga batlhanka ba ga Jehofa.
4 Fa go bonala dilo di re tsamaela sentle, ke ga tlholego gore re ikutlwe re na le tsholofelo. Re ka nna ra akanya gore maemo a rona a tla tokafala, gongwe e bile re akanya gore kgabagare mathata a magolo a a ntseng a re tshwenya a fedile. Fa e le gore Elija le ene o ne a akanya jalo, ga go gakgamatse ka gonne “e ne e le motho yo o nang le maikutlo a a tshwanang le a rona.” (Jak. 5:17) Boammaaruri ke gore go ne go sa ntse go na le mathata a mantsi a a larileng kwa pele ga gagwe. Tota e bile, mo diureng di se kae Elija o ne a tla welwa ke poifo le go ngomoga pelo mo a neng a tla eletsa go swa. Go ne go diragetse eng, mme Jehofa o ne a thusa moporofeti wa gagwe jang gore a boe a nne le tumelo le bopelokgale? A re boneng.
Dilo di Tsaya Phekelo e Sele
5. A Ahabe o ne a ithutile go tlotla Jehofa morago ga se se diragetseng kwa Thabeng ya Karemele, mme re itse seo jang?
5 Fa Ahabe a tsena kwa ntlong ya gagwe ya segosi kwa Jesereele, a go ne go na le sengwe se se bontshang gore o ikwatlhaile? Re bala jaana: “Ahabe a bolelela Jesebele sotlhe se Elija a neng a se dirile le gotlhe kafa a neng a bolaile baporofeti botlhe ka teng ka tšhaka.” (1 Dikg. 19:1) Ela tlhoko gore fa Ahabe a tlhalosa ditiragalo tsa letsatsi leo ga a umake sepe ka Modimo wa ga Elija e bong Jehofa. E re ka Ahabe a ne a sa lebe dilo ka tsela e Modimo a di lebang ka yone, o ne a tsaya gore dikgakgamatso tse di diragetseng mo letsatsing leo ‘di ne di dirilwe ke Elija.’ Go bonala sentle gore o ne a sa ithuta go tlotla Jehofa Modimo. Mme mosadi wa gagwe yo o ratang go ipusolosetsa o ne a itshwara jang?
6. Jesebele o ne a romelela Elija molaetsa ofe, mme o ne o kaya eng?
6 Jesebele o ne a tuka bogale! O ne a romelela Elija molaetsa ono a shakgetse: “E kete medimo e ka dira jalo, ya ba ya oketsa, fa ka moso ka nako eno ke ka se ka ka dira gore moya wa gago o nne jaaka moya wa mongwe le mongwe wa bone!” (1 Dikg. 19:2) Ano e ne e le matshosetsi a a masisi a gore o tla bolawa. E re ka Jesebele a ne a batla go busolosetsa go bolawa ga baporofeti ba ga Baale, o ne a ikana gore bogolo a ka swa fa a sa kgone go dira gore Elija a bolawe mo go lone letsatsi leo. Akanya fela Elija a ithobaletse mo ntlong nngwe ya maemo a a kwa tlase kwa Jesereele mo bosigong joo jwa diphefo tsa matsubutsubu, a bo a tsosiwa ke morongwa wa kgosigadi yo o tlileng go mmolelela mafoko ao a a tshosang. Seo se ne sa mo ama jang?
O ne A Tlala Poifo A bo A Kgobega Marapo
7. Matshosetsi a ga Jesebele a ne a ama Elija jang, mme o ne a dira eng?
7 Fa e le gore Elija o ne a akanya gore ntwa ya go fedisa kobamelo ya ga Baale e ne e fedile, o ne a lemoga ka yone nako eo gore o fositse. Jesebele o ne a sa fetoga. O ne a setse a dirile gore baporofeti ba bangwe ba bantsintsi ba ba ikanyegang ba bolawe, mme jaanong go ne go bonala Elija le ene a tlile go bolawa. Matshosetsi a ga Jesebele a ne a ama Elija jang? Baebele ya re: “A boifa.” A Elija o ne a simolola go akanya ka tsela e e setlhogo e Jesebele a neng a batla gore a bolawe ka yone? Fa e le gore o ne a nnela go akanya jalo, ga go gakgamatse go bo a ile a kgobega marapo. Mme gone, Elija o ne a “simolola go tsamaya ka ntlha ya moya wa gagwe”—o ne a tshaba.—1 Dikg. 18:4; 19:3.
Fa re batla go tswelela re le pelokgale ga re a tshwanela go tlhoma mogopolo mo dilong tse di re boifisang
8. (a) Bothata jwa ga Petere bo ne bo tshwana jang le jwa ga Elija? (b) Re ka ithuta eng mo go Elija le Petere?
8 Elija ga se ene fela monna wa tumelo yo o ileng a fekeediwa ke poifo. Dingwaga di le dintsi morago ga foo, moaposetoloi Petere le ene o ne a lebana le bothata jo bo tshwanang. Ka sekai, fa Jesu a ne a dira gore Petere a tsamaye le ene mo godimo ga metsi, moaposetoloi yono o ne a simolola go “leba phefo ya matsubutsubu.” Seo se ne sa dira gore a felelwe ke bopelokgale mme a simolole go nwela. (Bala Mathaio 14:30.) Ka jalo, sekai sa ga Petere le sa ga Elija di re ruta thuto ya botlhokwa. Fa re batla go tswelela re le pelokgale, ga re a tshwanela go nnela go akanya ka dilo tse di re boifisang. Re tshwanetse go tlhoma mogopolo mo go Ene yo o re nayang tsholofelo le maatla.
“Go Lekane!”
9. Tlhalosa loeto lwa ga Elija le tsela e a ka tswang a ne a ikutlwa ka yone fa a ntse a tshaba.
9 E re ka Elija a ne a boifa, o ne a tshabela kwa borwabophirima kwa motseng wa Beere-sheba o o neng o le sekgala sa dikilometara di le 150 e bile o le gaufi le molelwane o o ka fa borwa jwa Juda. Fa a le koo, o ne a tlogela motlhokomedi wa gagwe mme a ya kwa nageng a le nosi. Pego eo ya re o ne a tsaya “loeto lwa letsatsi le le lengwe,” ka jalo re ka akanya gore o ne a emelela ka mahube, gongwe a sa tshola mofago. O ne a ralala naga e e tletseng matlapa mo letsatsing le le mogote, a ngomogile pelo e bile a tletse poifo. Fa letsatsi le le bogale le ntse le phirima ka iketlo go bo go fifala, Elija o ne a felelwa ke maatla. O ne a lapile mme a nna ka fa tlase ga setlhare sengwe sa monnamotswe—e leng lone fela lefelo le a neng a ka latsa tlhogo mo go lone mo nageng eo e e atlhameng.—1 Dikg. 19:4.
10, 11. (a) Thapelo e Elija a neng a e rapela Jehofa e ne e kaya eng? (b) O dirisa ditemana tse di umakilweng, tlhalosa tsela e batho bangwe ba ba boifang Modimo ba neng ba ikutlwa ka yone fa ba ngomogile pelo.
10 Elija o ne a rapela a tlaletswe tota. O ne a ikopela go swa. O ne a re: “Ga ke botoka mo go borremogologolwane.” O ne a itse gore borraagwemogologolwane e ne e le lorole le marapo fela mo lebitleng, ba sa kgone go thusa ope. (Mor. 9:10) Elija le ene o ne a ikutlwa a se na mosola. Ke sone se a ileng a goa a re: “Go lekane!” Tota o ne a sa ntse a tshelela eng?
11 A go a gakgamatsa go utlwa gore monna wa Modimo a ka kgobega marapo jaana? Nnyaa. Go na le banna le basadi ba le bantsi ba ba ikanyegang ba Baebele e tlhalosang gore ba ne ba hutsafala mo ba neng ba eletsa go swa—bangwe ba bone ke Rebeka, Jakobe, Moshe le Jobe.—Gen. 25:22; 37:35; Dipa. 11:13-15; Jobe 14:13.
12. Fa go ka direga gore o kgobege marapo, o ka etsa jang sekao sa ga Elija?
12 Gompieno re tshela mo ‘dinakong tsa mathata tse go leng boima go lebana le tsone,’ ka jalo ga go gakgamatse go bo ka dinako tse dingwe batho ba le bantsi, tota le batlhanka ba ba ikanyegang ba Modimo, ba a tle ba ikutlwe ba kgobegile marapo. (2 Tim. 3:1) Fa go direga gore o lebane le maemo a a ntseng jalo a a thata, etsa sekao sa ga Elija: Bulela Modimo mafatlha. Aitsane, Jehofa ke “Modimo wa kgomotso yotlhe.” (Bala 2 Bakorintha 1:3, 4.) A o ne a gomotsa Elija?
Jehofa O ne A Tlamela Moporofeti wa Gagwe
13, 14. (a) Jehofa o ne a dirisa moengele jang go bontsha gore o amega ka moporofeti wa gagwe yo o kgobegileng marapo? (b) Ke eng fa go gomotsa go itse gore Jehofa o itse sengwe le sengwe ka rona, go akaretsa le dilo tse re sa kgoneng go di dira?
13 O akanya gore Jehofa o ne a ikutlwa jang fa a ntse a lebile a le kwa legodimong a bona moporofeti wa gagwe yo o rategang a rapame fa tlase ga setlhare mo nageng mme a ikopela go swa? Ga re tlhoke go ikatla tlhogo. Fa Elija a sena go thulamela, Jehofa o ne a romela moengele kwa go ene. Moengele o ne a tsosa Elija ka bonolo ka go mo ama mme a re: “Tsoga, o je.” Elija o ne a dira jalo ka gonne moengele o ne a mo tliseditse dijo tse di motlhofo—senkgwe se se bothitho le metsi. A gone o ile a leboga moengele yoo? Pego eno e re bolelela fela gore moporofeti yono o ne a ja, a nwa mme a robala gape. A o ne a kgobegile marapo thata mo a neng a sa kgone le go bua? Se re se itseng ke gore moengele o ne a mo tsosa lekgetlo la bobedi, gongwe ka masa. O ne a raya Elija gape a re, “tsoga, o je,” mme a oketsa ka mafoko ano a a nametsang pelo, “gonne loeto lo loleele thata mo go wena.”—1 Dikg. 19:5-7.
14 E re ka moengele a ne a senoletswe ke Modimo, o ne a itse gore Elija o ya kae. Gape o ne a itse gore Elija o tlhoka maatla a a fetang a a tlwaelegileng gore a tseye mosepele oo. Ruri go a gomotsa go direla Modimo yo o itseng mekgele ya rona le dilo tse re sa kgoneng go di dira go feta kafa rona re itseng ka teng! (Bala Pesalema 103:13, 14.) Dijo tseo di ne tsa solegela Elija molemo jang?
15, 16. (a) Dijo tse Jehofa a neng a di naya Elija di ne tsa mo thusa go dira eng? (b) Ke eng fa re tshwanetse go anaanela tsela e Jehofa a tlamelang batlhanka ba gagwe ka yone gompieno?
15 Re bala jaana: “A tsoga a ja a ba a nwa, mme a nna a tsamaya ka maatla a dikotla tseo malatsi a le masome a manè le masigo a le masome a manè go ya go fitlha kwa thabeng ya Modimo wa boammaaruri, Horebe.” (1 Dikg. 19:8) Elija le ene o ne a itima dijo malatsi a le 40 le masigo a le 40, fela jaaka Moshe yo o neng a tshela dingwaga di ka nna makgolo a le marataro pele ga gagwe le Jesu yo o neng a tshela dingwaga di ka nna makgolo a le lesome morago ga gagwe. (Ekes. 34:28; Luke 4:1, 2) Dijo tseo ga di a ka tsa fedisa mathata a gagwe otlhe, mme gone di ne tsa mo naya maatla ka tsela ya kgakgamatso. Akanya fela monnamogolo yono a ikgoga mo nageng e e se nang le fa e le ditselana, letsatsi le letsatsi, beke le beke, a ikgoga jalo ka lobaka lo lo ka tshwarang kgwedi le halofo!
16 Le gompieno Jehofa o sa ntse a tlamela batlhanka ba gagwe, e seng ka dijo tsa kgakgamatso tse di nonotshang mmele mme ka tsela e nngwe e e botlhokwa le go feta. O ba tlamela ka dijo tsa semoya. (Math. 4:4) Go ithuta ka Modimo mo Lefokong la gagwe le mo dikgatisong tse di theilweng mo Baebeleng go re nonotsha semoyeng. Go ja dijo tseno tsa semoya go ka nna ga se ka ga fedisa mathata otlhe a rona, mme go ka re thusa go itshokela maemo a re ka nnang ra se ka ra kgona go a itshokela. Gape go dira gore re bone “botshelo jo bo sa khutleng.”—Joh. 17:3.
17. Elija o ne a ya kae, mme ke eng fa lefelo leo le ne le le botlhokwa?
17 Elija o ne a tsamaya sekgala sa dikilometara di ka nna 320, mme kgabagare a goroga kwa Thabeng ya Horebe. Thaba eno e ne e le lefelo la botlhokwa thata, ka gonne dingwaga di le dintsi tse di fetileng Jehofa Modimo o ne a ile a iponatsa mo go Moshe mo setlhareng se se shang a dirisa moengele, e bile ke lone lefelo le moragonyana Jehofa a neng a dira kgolagano ya Molao le Baiseraele mo go lone. Elija o ne a bona logaga lo a neng a ikhutsa mo go lone.
Kafa Jehofa a Neng a Gomotsa le go Nonotsha Moporofeti wa Gagwe ka Gone
18, 19. (a) Moengele wa ga Jehofa o ne a botsa Elija potso efe, mme Elija o ne a araba jang? (b) Elija o ne a senola mabaka afe a mararo a go bo a kotlomane pelo?
18 Fa a le kwa Horebe, “lefoko” la ga Jehofa—le go bonalang le ne la tla ka moengele—le ne la mmotsa jaana: “O dirang fano, Elija?” Potso eno e tshwanetse ya bo e ne e bodiwa ka bonolo ka gonne Elija o ne a tsaya seo e le go mo kgothaletsa go ntsha maikutlo a gagwe. Mme o ne a dira fela jalo! O ne a re: “Ke ntse ke fufegela Jehofa Modimo wa masomosomo fela thata; gonne bomorwa Iseraele ba tlogetse kgolagano ya gago, ba rutlolotse dibeso tsa gago, le baporofeti ba gago ba ba bolaile ka tšhaka, mo eleng gore go setse nna fela; mme ba batla moya wa me gore ba o tlose.” (1 Dikg. 19:9, 10) Mafoko a ga Elija a senola mabaka a ka nna mararo a go bo a ne a kotlomane pelo.
19 Lebaka la ntlha, Elija o ne a akanya gore o ne a bereketse lefela. Le fa go ne go fetile dingwaga tse dintsi Elija a direla Jehofa ka go ‘fufega fela thata,’ a dira gore leina la Modimo le le boitshepo le kobamelo ya gagwe di tle pele ga sengwe le sengwe, o ne a bona e kete maemo a ntse a senyegela pele. Batho ba ne ba sa ntse ba se na tumelo e bile ba tsuologa, fa kobamelo ya maaka yone e ne e anama. La bobedi, Elija o ne a ikutlwa e kete o nosi. O ne a re, “go setse nna fela,” jaaka e kete e ne e le ene fela mo setšhabeng sotlhe yo o neng a sa ntse a direla Jehofa. La boraro, Elija o ne a tshogile. Baporofeti ka ene ba le bantsi ba ne ba setse ba bolailwe, mme o ne a bona fela gore le ene o tlile go bolawa. Go ka tswa go ne go se motlhofo gore Elija a tlhalose maikutlo ao, mme ga a ka a letla boikgogomoso le ditlhong di mo thiba go dira jalo. Ka go rapela Modimo wa gagwe a mmulela mafatlha, o ne a tlhomela batho botlhe ba ba ikanyegang sekao se se molemo.—Pes. 62:8.
20, 21. (a) Tlhalosa se Elija a ileng a se bona fa a le mo molomong wa logaga lwa Thaba ya Horebe. (b) Tsela e Jehofa a ileng a dirisa maatla a gagwe ka yone e ne ya ruta Elija eng?
20 Jehofa o ne a thusa Elija jang gore a lebane le poifo le dilo tse di mo tshwenyang? Moengele o ne a raya Elija a re a eme fa molomong wa logaga. O ne a ikobela taelo eo le fa a ne a sa itse gore go tla diragala eng. Go ne ga tsoga phefo e e maatla! E tshwanetse ya bo e ile ya dira modumo o o kabang ditsebe ka gonne e ne e le maatla mo e neng ya thubaganya dithaba le mafika. Akanya fela Elija a leka go sireletsa matlho a gagwe mme a ngangatletse seaparo sa gagwe se se bokete sa letlalo fa se ntse se phailakakwa ke diphefo. Mme morago ga moo o ne a tshwanelwa ke go leka ka natla gore a itsetsepele fa fatshe ka gonne lefatshe le ile la simolola go tshikinyega—go ne ga nna le thoromo ya lefatshe mo lefelong leo! Fa a ntse a akabetse jalo, go ne ga tla molelo o mogolo, o o neng wa mo pateletsa go boela mo logageng gore a itshireletse mo mogoteng o o babolang.—1 Dikg. 19:11, 12.
21 Pego eno e tlhalosa gore Jehofa o ne a seyo mo go epe ya ditiragalo tseno tse di gakgamatsang tsa maatla a tlholego. Elija o ne a itse gore Jehofa ga se modingwana mongwe wa tlhamane ya dilo tsa tlholego jaaka Baale, yo baobamedi ba gagwe ba ba tsieditsweng ba neng ba mmaka ba re ke “mopalami wa maru” kgotsa yo o tlisang pula. Jehofa ke Motswedi wa mmatota wa maatla otlhe a a gakgamatsang a a mo dilong tsa tlholego, mme gape o mogolo thata go feta sepe fela se a se dirileng. Tota le magodimo a ka se mo tshole! (1 Dikg. 8:27) Dilo tseno tsotlhe di ne tsa thusa Elija jang? Gopola kafa a neng a boifa ka teng. E re ka Elija a ne a engwe nokeng ke Jehofa Modimo, Modimo yo o nang le maatla ao otlhe a a gakgamatsang, o ne a sa tlhoke go boifa Ahabe le Jesebele!—Bala Pesalema 118:6.
22. (a) “Lentswe le le sisibetseng, le le kwa tlase” le ne la tlhomamisetsa Elija jang gore o sa ntse a le botlhokwa? (b) “Lentswe le le sisibetseng, le le kwa tlase” e tshwanetse ya bo e ne e la ga mang? (Bona ntlha e e kwa tlase.)
22 Fa molelo o sena go feta, go ne ga nna le tidimalo e kgolo mme Elija a utlwa “lentswe le le sisibetseng, le le kwa tlase.” Le ne la mo kopa gore a ntshe maikutlo a gagwe gape, mme o ne a dira jalo, a bulela Jehofa mafatlha lekgetlo la bobedi a mmolelela se a tshwenyegileng ka sone. * Gongwe seo se ne sa dira gore a ikutlwe a imologile le go feta. Mme ga go pelaelo gore Elija o ile a gomodiwa le go feta ke se morago ga foo “lentswe le le sisibetseng, le le kwa tlase” le neng la se mmolelela. Jehofa o ne a tlhomamisetsa Elija gore o botlhokwa. O ne a dira seo jang? Modimo o ne a mmolelela se a neng a ikaeletse go se dira malebana le go fedisa kobamelo ya ga Baale kwa Iseraele. Go bonala sentle gore Elija o ne a sa berekela lefela, ka gonne boikaelelo jwa Modimo bo ne bo tla diragadiwa bo sa thibelwe ke sepe. Mo godimo ga moo, Elija o ne a sa ntse a tla nna le seabe mo boikaelelong joo ka gonne Jehofa o ne a mo laela go boela kwa kabelong ya gagwe a mo neile ditaelo tse di tlhomameng.—1 Dikg. 19:12-17.
23. Ke ditsela dife tse pedi tse Jehofa a ileng a thusa Elija ka tsone go itshokela maikutlo a gore o nosi?
23 Jehofa o ile a thusa Elija jang go lebana le maikutlo a gore o nosi? Jehofa o ne a dira dilo tse pedi. Sa ntlha, o ne a bolelela Elija gore a tlotse Elisha go nna moporofeti yo kgabagare a neng a tla mo tlhatlhama. Monna yono yo a neng a le mmotlana mo go Elija o ne a tla nna mopati le mothusi wa gagwe ka dingwaga di le mmalwa. A bo eno e ne e le kgomotso e e molemo jang ne! Sa bobedi, Jehofa o ne a mmolelela dikgang tseno tse di monate: “Ke tlogetse ba le dikete di supa go sala mo Iseraele, mangole otlhe a a sa khubamelang Baale, le molomo mongwe le mongwe o o sa mo atlang.” (1 Dikg. 19:18) Ruri Elija o ne a se nosi. O tshwanetse a bo a ile a kgothala tota fa a utlwa ka batho bao ba ba diketekete ba ba ikanyegang ba ba neng ba ganne go obamela Baale. Go ne go le botlhokwa gore Elija a tswelele a direla ka boikanyegi, gore a ba tlhomele sekao sa go ikanyega mo go Jehofa a sa tshikinyege mo dinakong tseo tse di thata. Elija o tshwanetse a bo a ile a amiwa maikutlo thata ke go utlwa mafoko ao a tla ka morongwa wa ga Jehofa, “lentswe le le sisibetseng, le le kwa tlase” la Modimo wa gagwe.
Baebele e ka tshwantshiwa le “lentswe le le sisibetseng, le le kwa tlase,” le Jehofa a le dirisang gompieno go re kaela
24, 25. (a) Gompieno re ka reetsa “lentswe le le sisibetseng, le le kwa tlase” la ga Jehofa ka tsela efe? (b) Ke eng fa re ka tlhomamisa gore Elija o ile a amogela kgomotso e Jehofa a ileng a mo e naya?
24 Fela jaaka Elija, le rona re ka gakgamadiwa ke maatla a magolo a tlholego a re a bonang mo popong. Popo e bontsha sentle maatla a Mmopi. (Bar. 1:20) Jehofa o sa ntse a rata go dirisa maatla a gagwe a magolo go thusa batlhanka ba gagwe ba ba ikanyegang. (2 Ditir. 16:9) Le fa go ntse jalo, Modimo o dirisa thata Lefoko la gagwe, Baebele, go bua le rona. (Bala Isaia 30:21.) Ka tsela nngwe, Baebele e ka tshwantshiwa le “lentswe le le sisibetseng, le le kwa tlase,” le Jehofa a le dirisang gompieno go re kaela. Jehofa o dirisa buka eno e e molemo go re kgalemela, go re kgothatsa le go re tlhomamisetsa gore o a re rata.
25 A Elija o ne a amogela kgomotso e Jehofa a neng a mo naya yone kwa Thabeng ya Horebe? Ee ruri! Go ise go ye kae o ne a boetse gape mo tirong, e le moporofeti yole yo o pelokgale le yo o ikanyegang, yo o neng a tlhagisa batho gore ba tlogele go obamela medimo ya maaka. Le rona fa re tsaya tsia mafoko a Modimo a a tlhotlheleditsweng, “kgomotso ya Dikwalo,” re tla kgona go etsa tumelo ya ga Elija.—Bar. 15:4.
^ ser. 22 “Lentswe le le sisibetseng, le le kwa tlase” e ka tswa e ne e le la moya o o neng o romilwe go isa “lefoko la ga Jehofa” le le umakiwang mo go 1 Dikgosi 19:9. Mo go temana 15, moya ono o tlhalosiwa fela go twe ke “Jehofa.” Re ka nna ra gopola moengele yo Jehofa a neng a mo dirisa go kaela Baiseraele kwa nageng, yo Modimo a neng a bua jaana ka ene: “Leina la me le mo teng ga gagwe.” (Ekes. 23:21) Gone ke boammaaruri gore re ka se tlhomamise kgang eno ka botlalo, mme gone go molemo go ela tlhoko gore pele Jesu a nna motho, e ne e le “Lefoko,” Mmueledi yo o kgethegileng yo Jehofa a neng a mo dirisa go bua le batlhanka ba gagwe.—Joh. 1:1.


c: text/html

text:
61E rile ngwageng o kgosi Usia o suleng ka ona, ka bona Morena, a ntse mo sedulong sa bogosi se segolo se se kwa godimo, mme meja ya kobo ya gagwe ya tlala ka Tempele.
2BoSerafime ba bo ba eme godimo ga gagwe, mongwe le mongwe a na le diphuka di le thataro; a ipipa sefatlhego ka tse pedi; a ipipa maoto ka tse pedi; a fofa ka tse pedi. 3Ba bitsanya ba re:
“Go boitshepo, go boitshepo,
go boitshepo Morena
wa masomosomo;
lefatshe lotlhe
le tletse kgalalelo ya gagwe.”
Hab. 3:3
4Ke fa metheo le direpodi di tshikinyega ka kodu ya yo o kuang, mme ntlo ya tlala musi.
5Foo ka bua ka re: “A tatlhego ya me wee, gonne matlho a me a bonye kgosi, Morena wa masomosomo; ke a nyelela, ka ke le motho wa molomo o o maswe; ke bile ke agile mo gare ga morafe o o melomo e maswe.”
6Ke fa mongwe wa boSerafime a fofela kwa go nna, a tshotse legala la molelo ka seatla, a le ogotse mo aletareng ka letlao, 7a le amisa molomo wa me a re: “Bona, legala le, le amile molomo wa gago; jaanong molato wa gago o tlogile, boleo jwa gago bo itshwaretswe.”
Jer. 1:9
Dan. 10:16
8Ka ba ka utlwa lentswe la Morena le re: “Ke tla roma mang? Ke mang yo o tla re elang?”
Ka re: “Ke fano, nthome!”
9A ba a re: “Yaa o ree morafe o o re: ‘Go utlwa lo tla utlwa, mme ga lo kitla lo tlhaloganya! Go bona lo tla bona, mme ga lo kitla lo lemoga!’
Joh. 12:40
Dit. 28:26,27
Baroma 11:8
10Thatafatsa dipelo tsa morafe o, o thibe ditsebe tsa ona, o foufatse matlho a ona gore o se bone ka matlho, o se ka wa utlwa ka ditsebe, mme dipelo tsa ona di se ka tsa lemoga, gore o se ka wa tlhabologa, wa fodisiwa.”
Jer. 5:21
11Ka ba ka re: “Go fitlhelela leng, Morena?”
A re: “Go tsamae metse e senyege, e tlhoke moagi, matlo a tlhoke motho, masimo a nne matlhagare fela; 12Morena a tlosetse batho kwa kgakala, matlotla e nne a mantsi mo lefatsheng. 13Le fa go ka sala a le mongwe mo go ba ba lesome, le ene o tla senyega. Go tla nna jaaka mogotlho gongwe motswere, o e a reng o remilwe, go sale thito. Thito ya ona ke losika lo lo boitshepo.”

robotstxt: allowed

filter: keep


text:
Kokoano ya Semmuso ya Yunibesiti e golanganya maloko a Kokoano ya Semmuso ya Yunibesiti botshelo jotlhe jwa bone, gore ba solegelane molemo le Yunibesiti, maloko a yone a mo isagweng a Kokoano ya Semmuso ya Yunibesiti.
Boikaelelobogolo jwa Kokoano ya Semmuso ya Yunibesiti ke go tlhoma dikamano tse go solegelana molemo fa gare ga Yunibesiti le baithuti ba yone ba maloba gore dilo di tsamaele Yunibesiti sentle mmogo le maloko a mo isagweng a Kokoano ya Semmuso ya Yunibesiti. Maikaelelomagolo a mangwe ke:
Updated by Irma van Niekerk on 4 November 2014


text:
Ba losika ba tlhama motheo wa botshelo ba setso ba MaZulu, bo bo ikaegileng mo go umuzi (bonno bo bo atolositsweng). Go fitlha ga jaana, umuzi o ne o akaretsa tlhogo ya lelapa (umnumzane.), le basadi le bana ba gagwe, bomorrwaragwe ba bannye le basadi le malapa a bona, mme mo mabakeng a le mantsi, barwagwe ba ba nyetseng le bona.
Ka toropofatso le go thubega ga dithulaganyo tsa nako e e fetileng tsa loago, umuzi o nnile o o monnye, ka gale o akaretsa o a le mongwe fela le mosadi wa gagwe (kgotsa basadi) le bana. Go ya ka setso, bonno bo bo atolositsweng e ne e le kopano ya ikonomi e e ikemetseng ka nosi, e mo go yona botshelo ka botlalo bo ka tshelwang. Umuzi mongwe le mongwe o na le dikgomo tsa ona le tlamelo ya mašwi, le masimo a ona mo go jwalwang mmidi le merogo go tlamela ditlhokego tsa baagi ba bonno bo bo atolositsweng.
Kago le thulaganyo ya umuzi di ne di tshwana go ralala setšhaba sa MaZulu le go tlhagisa boemo ba basadi ba ba farologaneng. Maemo a basadi ba motho wa tlwaelo a ne a laolwa go ya ka thulaganyo e ba neng ba nyalane ka yona, mosadi wa ntlha o ne a nna mosadi o mogolo (inkosikazi). Le Kgosi le digosana tse botlhokwa, mosadi o mogolo, yo o neng a se mosadi wa ntlha, o ne a tlhophiwa ka gakololana le bagakolodi ba kgosi fa a sena go fitlhelela bogolo mme o ne a tlhophiwa go apara isicoco (sediko sa tlhogo).
Umuzi gantsi o ne o le sediko ka popego mme o ne o agilwe mo lefatshe le le mokgokolosa le le lebileng kwa botlhaba fa go kgonegang teng, ka mokgokolosa o welang kagakala le kgoro e kgolo, gore bonno ba kgosi bo nne mo bogodimong jo bo kwa godimo go gaisa mme o tla tlodisa matlho umuzi otlhe.
Mo bogareng e ne e le lesaka la dikgomo (isibaya) fa dikgomo di kokoanwya bosigo le mabele a bolokwa mo didibaneng tse di ka fa tlase ga mmu. Tikologo ya lesaka ka tlwaelo e agilwe go tswa mo maphateng a a kgomaneng thata kgotsa, fa e le gore ga go ditlhare mo tikologong, ka matlapa.
Lesaka la dikgomo le ka tshwantshiwa le tempele ya umuzi: e ne e le, le mo mafelong a metseselegae a le mantsi le ga jaana, lefelo le mewa ya badimo go neng go akanywa gore e a diega, ka jalo fa dithapelo mo di neng di tshwariwa.
Fa ditlhabelo di a diriwa le ditebogo di a neelwa ka ntlha ya masego a amogetsweng. Mo nakong e e fetileng, basadi ka kakaretso ba ne ba sa tshwanela go tsena mo lesakeng la dikgomo, mme go go na mosadi yo a neng a se 'ngwana wa fo ntlong' a neng a dumeletswe go tsena, kwa ntle le mo meletlong e e kgethegileng. Le gale, ka nako ya ngwagakgolo wa bo20, mokgwa mo gare ga banna wa go batla tiro jaaka badiri ba bafaladi go pateleditse basadi go tsaya maikarabelo a banna ba bona a diruiwa.
Go ya ka setso bonno bongwe le bongwe bo ne bo agilwe fa gare ga legora la lesaka la dikgomo le legora la kwa ntle (uthango) la umuzi, go dikologa e e leng ditlhare tse di tlhabang tsa pere kgotsa mokala le mebitlwa e metelele go abelana ka tshireletso kgatlhanong le batseneledi.
Mosadi o mogolo o ne a nna mo bonnong jo bo golo (indlunkulu), e e kwa godimo ya bonno (umuzi), o o leng ka tlhamalalo go bapa le kgorong e kgolo. Morwa wa gagwe yo mogolo, mme mo baoging ba setso, mojaboswa wa kgosi le motlhatlhami wa ga rraagwe, mme gape a neng a a na le maemo a e e botlhokwa ka mabaka a sedumedi. Mo mojeng wa kgoro e kgolo ya umuzi, go bapa le bonno ba kgosi, e ne e le mosadi wa seatla sa moja (iqadi), yo o neng a diragatsa tiro e e thusang mo mosading wa kgosi.
Nngwe ya ditiro tsa gagwe e ne e le go tlamela ka mojaboswa fa mosadi o mogolo a ka retelelwa ke go mo belegela morwa. Mo molemeng e ne e le mosadi wa seatla sa mo molemeng (ikhohlo) yo o neng a le mo maemong a bobedi a seriti mo umuzi. Mo lebakeng la kgosi mosadi wa seatla sa molema, gantsi e ne e le mosadi yo o nyetsweng lwa ntlha. O ne, le basadi botlhe ba ka fa tlase ba nnileng karolo ya lelapa la gagwe (amabibi), ba ne ba phela ka bolokogi ga bonno ba kgosi.
Umuzi wa setso wa MaZulu o ne o laolwa sentle ka botho jo bo gagametseng le tlotlo ya loago. Le fa e le gore motho a ka nna le palo e e kwa godimo ya basadi, go ne go sa nne le dithulano lakgotsa ga lefufa, jaaka basadi ba ne ba ikemetse ka nosi. Mongwe le mongwe o ne a na le legae la gagwe, mme ditshimo le dikgomo di tlhomilwe go ena go di dirisa. Ditokololo tsotlhe tsa umuzi di ne di na lefelo la bona lefelo le tiro, fela maemo a bona a fetolwa jaaka ba gola.
Monyadiwa, kwa pele ka fa tlase ga taolo ya matsalaagwe, o ne a nna mosadi ka boene, go tloga fao mmemogolo, mme kwa bofelong mogolo o o tlotlegang mo setšhabeng. Mosimane wa boitsebolo o ne a disa dipodi go tloga fao dikgomo. Morago ga se o ne a tlhatloga mo maemong a mošwa le maikarabelo a a kgethegileng, mme go fitlha ka tshenyo ya bogosi ba MaZulu ka 1879, ditiro tsa sesole.
Morago ga go diragatsa ditiro tse dingwaga tse di mmalwa, o ne a letlelelwa go nna monna le rre; fa nako e ntse e tsamaya o ne a amogelwa jaaka tokololo ya khuduthamaga ya bagolo. Mongwe le mongwe o ne a tsamaya ka palo ya dikgato tse di negn di thadilwe sentle, ga go epe e e neng go ka tsenwa mo go yona kwa ntle ga moletlo wa ipaakanyetso.
Translated by Lawrence Ndou


text:
Frogfish
Leina la Mophato/Lelapa
Frogfish
Leina la Matshamekwane
Ga le teng (None)
Leina la Maranyane
Antennariidae
Semeto
E ka nna 50 cm.
Ponalo
E Pelagic mme gape e benthic. dibopiwa tse di pelagic gantsi dipatagantswe ka bophara fa tse di benthic dipatagantswe thata ka tsepalalo ya mokwatla, fa molomo wa yone o lebelela kwa godimo. Mebala ya yone e ka farologana fa tse dingwe dile bosweu, dingwe ka mmala wa lephutshe, boshibidu, borokwa le bontsho.
Dikitsiso
Lelapa la Antennariidae le na le mefuta e le 12 tsa dibopiwa di ka nna 41 tse di farologaneng. Di teletswe ka leina le le kayang mogwa o ditsomang ka yone. E gogela ditlhapi ka lereto le le golang fa tlhogong. Fa thentekele e e ka kgomiwa molomo wa yone o a bulega.
E ka atlhama thata mme e budulole mala a yone gore e kgone go kometsa setlhabelo sa bogolo ba yone gabedi. Ga se tlhapi e e matlhagatlhaga thata. E gona go iphitlha ka tikologo ya yone. E tona e ka ikopantsha le e namagadi gore e tsele peo ya senna mo go yone.
Dijo
E gogela setlhabelo sa yone ka dithentikele tse di leng fa tlhogong ya yone, mme fa di ka kgomiwa di dira gore molomo wa yone o bulege.
Anamiso
Kwa boteng ba lewatle, go fitlhelela kwa maemong a dikonyinete a leng teng mo mawatleng otlhe.
Dibopiwa Tsa Mophato Wa Yone
Pink anglerfish - Antennarius rosaceus
Clown anglerfish - Antennarius maculates
Giant anglerfish -Antennarius commersonii


text:
251“Motlhang oo puso ya magodimo e tla tshwana le makgarebe a a some, a a tsereng dipone tsa ona, a bolola, a ya go kgatlhantsha monyadi.
Tshen. 19:7
2A matlhano a ona a ne a le bosilo, a matlhano a le botlhale. 3A a bosilo, e rile a tsaya dipone tsa ona, a se ka a tsaya le lookwane. 4A a botlhale ona a tsaya lookwane ka medutwana mmogo le dipone tsa ona. 5Ya re monyadi a diega, otlhe a otsela, a robala.
6“Mo gare ga bosigo ga opiwa mokgosi ga twe: ‘Bonang, monyadi ke yo! Tswaang lo ye go mo kgatlhantsha!’ 7Ke fa makgarebe ao a tsoga otlhe, a baakanya dipone tsa ona, 8mme a a bosilo a raya a a botlhale a re: ‘Re tsheleleng lookwane lo longwe lwa lona, gonne dipone tsa rona di a tima.’ 9A a botlhale a araba a re: ‘Nnyaya, ga go ka ke ga lekana rona le lona; bogolo yaang go ba ba rekisang, lo ithekele.’ 10Ya re a sa ile go reka, monyadi a tla; mme a a iketleeditseng a tsena nae mo moletlong wa nyalo, mme mojako wa tswalwa.
11“Morago makgarebe a mangwe le ona a tla a re: ‘Morena, Morena, re bulele!’
12Ene a araba a re: ‘Ammaaruri ke lo raya ke re: Ga ke lo itse.’
13“Ka moo he, itiseng! Gonne ga lo itse letsatsi, le fa e le nako e Morwa-Motho a tla tlang ka yona.
14“Gonne go ntse jaaka monna yo o rileng a ya go eta, a bitsa batlhanka ba gagwe, a ba neela di-tsa-gagwe.
15A neela mongwe ditalente tse tlhano, yo mongwe tse pedi, yo mongwe e le nngwe fela, mongwe le mongwe ka fa nonofong ya gagwe; a ba a akofa a eta.
16Foo yo o amogetseng ditalente tse tlhano a ya a dira ka tsona, a bapala ditalente tse dingwe tse tlhano. 17Fela jalo le yo o amogetseng tse pedi a bapala tse dingwe tse pedi. 18Mme yo o amogetseng e le nngwe fela, a ya a epa fa fatshe, a fitlha madi a morena wa gagwe.
19“Morago ga sebaka se seleele morena wa batlhanka bao a boa, a tla go bona gore a ba dirile ka ditalente. 20Pele ga tla yo o amogetseng ditalente tse tlhano, a tsisa ditalente tse dingwe tse tlhano a re: ‘Morena, ò ne o nneetse ditalente tse tlhano; bona, ke bapetse ditalente tse dingwe tse tlhano ka tsona.’ 21Morena wa gagwe a mo raya a re: ‘Ahee, ò motlhanka yo o siameng yo o ikanyegang; ò ne wa ikanyega mo go tse dipotlana, ke tla go laodisa tse dintsi; tsena mo boitumelong jwa morena wa gago.’
Luka 16:10
22“Le yo o amogetseng ditalente tse pedi a tla a re: ‘Morena, ò ne o nneetse ditalente tse pedi; bona, ke bapetse ditalente tse dingwe tse pedi ka tsona.’ 23Morena wa gagwe a mo raya a re: ‘Ahee, ò motlhanka yo o siameng yo o ikanyegang; ò ne wa ikanyega mo go tse dipotlana, ke tla go laodisa tse dintsi; tsena mo boitumelong jwa morena wa gago.’
24“Yo o amogetseng talente e le nngwe fela a tla a re: ‘Morena, ke itsile gore ò motho yo o bogale, ka ò tle o robe kwa o sa jwalang teng, ò be o sele kwa o sa gasang teng; 25mme ke ne ka boifa, ka ya ka fitlha talente ya gago mo mmung; bona, sa gago ke se.’
26“Morena wa gagwe a mo fetola a re: ‘Motlhanka yo o bosula le botshwakga ke wena! A ò itsile gore ke roba kwa ke sa jwalang teng, ke be ke sele kwa ke sa gasang teng? 27Fa go ntse jalo, ò ne o tshwanetse wa bo o isitse madi a me kwa baatising ba ona, mme nna, mo go tleng ga me nka bo ke amogetse sa me ka koketsego. 28Jaanong mo tseeleng talente eo, lo e nee yo o nang le ditalente tse some. 29Gonne mongwe le mongwe yo o dirisitseng sengwe ka boikanyo o tla okelediwa, a ba a nna le letlotlo; mme yo o sa supeng boikanyo o tla amogwa le se o nang naso.
30Mme motlhanka yo o se nang molemo mo latlheleng kwa lefifing le le kwa ntlentle; go tla nna selelo le phuranyo ya meno teng.’
31“E tla re Morwa-Motho a tla ka kgalalelo ya gagwe, baengele botlhe ba ba boitshepo ba na nae, a nne mo sedulong sa bogosi sa kgalalelo ya gagwe.
Tshen. 20:11-13
32Mme merafe yotlhe e tla phuthelwa fa pele ga gagwe. O tla ba tlhaola bangwe mo go ba bangwe, jaaka modisa a tlhaola dinku mo dipoding.
33Dinku o tla di baya ka fa letsogong le le jang la gagwe, mme dipodi ka fa go la molema.
34Jaanong kgosi e tla raya ba ba ka fa letsogong le le jang la yona e re: ‘Tlaang lona, batshegofadiwa ba ga Rre, lo rue boswa jwa puso e lo e baakanyeditsweng e sa le ka tlholego ya lefatshe! 35Gonne ke ne ke tshwerwe ke tlala, lwa mpha dijo; ke ne ke nyorilwe, lwa nnosa; ke ne ke le moeng, lwa ntshola;
36ke ne ke sa apara, lwa nkapesa; ke ne ke lwala, lwa ntekola; ke ne ke le mo ntlong ya kgolegelo, lwa tla go nna.’
37“Foo basiami ba tla mo fetola ba re: ‘Morena, re go bonye leng, o tshwerwe ke tlala, mme ra go jesa, gongwe o nyorilwe, mme ra go nosa?
38Re go bonye leng, o le moeng, mme ra go tshola, gongwe o sa apara, mme ra go apesa? 39Re go bonye leng, o lwala, gongwe o le mo ntlong ya kgolegelo, mme ra tla go wena?’ 40Kgosi e tla ba araba e re: ‘Ammaaruri ke lo raya ke re: Tsotlhe tse lo di diretseng mongwe wa bonnake ba babotlana ba, lo di ntiretse.’
Baheb. 2:11
41“Jaanong e tla raya ba ba ka fa letsogong la molema e re: ‘Tlogang fa go nna, bahutsiwa ke lona, lo ye kwa molelong o o sa khutleng, o o baakanyeditsweng Diabolo le baengele ba gagwe!
Tshen. 20:10,15
42Gonne ke ne ke tshwerwe ke tlala, lwa se ka lwa mpha dijo; ke ne ke nyorilwe, lwa se ka lwa nnosa; 43ke ne ke le moeng, lwa se ka lwa ntshola; ke ne ke sa apara, lwa se ka lwa nkapesa; ke ne ke lwala, e bile ke le mo ntlong ya kgolegelo, lwa se ka lwa ntekola.’
44“Foo le bone ba tla araba ba re: ‘Morena, re go bonye leng, ò tshwerwe ke tlala, gongwe ò nyorilwe, gongwe ò le moeng, gongwe ò sa apara, gongwe ò lwala, gongwe ò le mo ntlong ya kgolegelo, ra se ka ra go direla?’ 45Foo o tla ba araba a re: ‘Ammaaruri ke lo raya ke re: Tsotlhe tse lo se kang lwa di direla mongwe wa ba babotlana ba, le nna ga lo a ka lwa di ntirela.’ 46Mme ba tla tloga ba ya kwa petsong e e sa khutleng, basiami bone ba ya botshelong jo bo sa khutleng.”


text:
151Jaanong ka bona sesupo se sengwe mo legodimong se segolo se se gakgamatsang: ka bona baengele ba supa, ba tshotse dipetso di supa tsa bofelo; ka gonne bogale jwa Modimo bo fediwa ka tsona.
12:1,3
2Ka ba ka bona sengwe, e kete lewatle la galase le le tlhakanyeng le molelo, le ba ba fentseng sebata le setshwantsho sa sona le palo ya leina la sona ba eme fa lewatleng la galase, ba tshotse diharepa tsa go baka Modimo.
13:15,18
5:8
3Ba opela sefela sa ga Moše, motlhanka wa Modimo, le sefela sa Kwana ba re:
“Ditiro tsa gago di dikgolo,
di a gakgamatsa,
Morena, Modimo,
Mothatayotlhe;
ditsela tsa gago di siame,
ke tsa boammaaruri,
wena Kgosi ya merafe.
Tshen. 5:9,12
Pes. 145:17
Jer. 10:6,7
4Ke mang yo o se kitlang
a go boifa Morena,
a galaletsa leina la gago?
Gonne o boitshepo o le wesi;
merafe yotlhe e tla tla,
e obamela fa pele ga gago;
ka gonne ditiro tsa gago
tsa tshiamo di senogile.”
5Morago ga dilo tseo ka bona Tempele ya motlaagana wa tshupo mo legodimong e bulwa.
6Baengele ba supa ba ba tshotseng dipetso tse di supang ba tswa mo Tempeleng ba apere masela a a phepa a a phatsimang, ba itlamile dihuba ka meitlamo ya gouta.
7Sengwe sa diphedi tse nne sa neela baengele ba supa megotšwana e supa ya gouta, e tletse bogale jwa Modimo o o tshelang go ya bosakhutleng.
14:10
8Tempele ya tlala musi o o tswang mo kgalalelong ya Modimo le mo thateng ya ona, mme ga bo go se ope yo o ka tsenang mo Tempeleng, dipetso di supa tsa baengele ba supa di ise di wediwe.
1 Dikg. 8:10
Jes. 6:4
Hes. 44:4


text:
KGAOLO YA BOSOMEROBONGWE
O ne A ba Sireletsa, a ba Tlamela A bo A Itshoka
1, 2. (a) Ke diphetogo dife tse Josefa le ba lelapa la gagwe ba neng ba lebana le tsone? (b) Ke dikgang dife tse di seng monate tse Josefa a neng a tshwanetse go di bolelela mosadi wa gagwe?
JOSEFA o pega morwalo o mongwe mo tonking. Mmone ka leitlho la mogopolo a lebile motse o o lefifi wa Bethelehema a ntse a phophotha letlhakore la phologotswana eno e e nonofileng e e rweleng morwalo. O tshwanetse a bo a akantse ka loeto lo loleele lo lo mo letetseng. Egepeto! Setšhaba se sele, puo e ba sa e itseng, dingwao tse ba sa di itseng—tota lelapa la gagwe le lennye le ne le tla lebana jang le diphetogo tseo tse dintsi?
2 Go ne go se motlhofo gore Josefa a bolelele mosadi wa gagwe yo o rategang e bong Marea dikgang tse di seng monate, mme o ne a ipeta pelo a mmolelela. O ne a mmolelela ka toro e mo go yone moengele a neng a mo itsise molaetsa ono o o tswang kwa Modimong: Kgosi Herode o ne a batla go bolaya mosimanyana wa bone! Ba ne ba tshwanetse go fuduga ka yone nako eo. (Bala Mathaio 2:13, 14.) Marea o ne a tshwenyegile thata. Tota goreng motho a ka batla go bolaya ngwana wa gagwe yo o se nang molato le yo o ka se ntsheng ope kotsi? Josefa le Marea ba ne ba sa tlhaloganye. Le fa go ntse jalo, ba ne ba ikanya Jehofa mme ba ipaakanyetsa go tsamaya.
3. Tlhalosa kafa Josefa le lelapa la gagwe ba neng ba tswa kwa Bethelehema ka gone. (Bona le setshwantsho.)
3 E re ka batho ba kwa Bethelehema ba ne ba robetse mme ba sa itse gore go diragalang, Josefa, Marea le Jesu ba ne ba tswa mo motseng go le bosigo. Fa ba ntse ba ya kwa ntlheng ya borwa mme go simolola go apoga kwa ntlheng ya botlhaba, Josefa o tshwanetse a bo a ne a tshwenyegile ka se se larileng kwa pele. Mmetli yono wa maemo a a kwa tlase o ne a tla sireletsa jang lelapa la gagwe mo go Herode le Satane? A o ne a tla kgona go tswelela a tlamela ba lelapa la gagwe? A o ne a tla kgona go itshoka fa a ntse a dira kabelo e e boima e Jehofa Modimo a mo neileng yone ya go tlhokomela le go godisa ngwana yono yo o sa tshwaneng le ope? Josefa o ne a lebane le dikgwetlho tse di boima. Fa re ntse re sekaseka kafa a ileng a lebana le nngwe le nngwe ya tsone ka gone, re tla lemoga gore ke eng fa gompieno borre—le mongwe le mongwe wa rona—ba tshwanetse go etsa tumelo ya ga Josefa.
Josefa O ne A Sireletsa Lelapa la Gagwe
4, 5. (a) Botshelo jwa ga Josefa bo ne jwa fetoga gotlhelele ka ditsela dife? (b) Moengele o ne a kgothatsa Josefa jang gore a amogele kabelo e e boima?
4 Dikgwedi pele ga moo, fa Josefa a sa ntse a le kwa motseng wa gaabo wa Nasaretha, botshelo jwa gagwe bo ne jwa fetoga gotlhelele fa a sena go beeletsa morwadia Heli. Josefa o ne a itse Marea e le lekgarebe le le siameng le le le ratang Jehofa. Mme o ne a lemoga gore o imile! O ne a dira tshwetso ya go tlhala lekgarebana leno mo sephiring gore a se ka a le tlhabisa ditlhong. * Le fa go ntse jalo, moengele o ne a bua le ene mo torong a mo tlhalosetsa gore Marea o imisitswe ke moya o o boitshepo wa ga Jehofa. Moengele o ne a oketsa ka gore morwa yo a mo imileng o ne a tla “boloka batho ba gagabo mo maleong a bone.” Gape o ne a tlhomamisetsa Josefa jaana: “O se ka wa tshaba go isa Marea mosadi wa gago gae.”—Math. 1:18-21.
5 E re ka Josefa e ne e le monna yo o siameng le yo o kutlo, o ne a dira jaaka a laetswe. O ne a amogela kabelo eno e e boima go gaisa: a godisa le go tlhokomela morwa yo e neng e se wa gagwe mme a le botlhokwa thata mo Modimong. Moragonyana, Josefa o ne a ikobela taelo ya mmusi mme a ya le mosadi wa gagwe yo o imileng kwa Bethelehema go ya go ikwadisa. Ke gone kwa ngwana a neng a tsholelwa teng.
6-8. (a) Ke ditiragalo dife tse di neng tsa lere phetogo e nngwe mo botshelong jwa ga Josefa le lelapa la gagwe? (b) Re itse jang gore ke Satane yo o ileng a romela “naledi”? (Bona le ntlha e e kwa tlase.)
6 Josefa le lelapa la gagwe ga ba a ka ba boela kwa Nasaretha. Go na le moo, ba ne ba aga kwa Bethelehema, dikilometara di ka nna 10 go tswa kwa Jerusalema. Ba ne ba humanegile mme gone Josefa o ne a dira sotlhe se a ka se kgonang go tlamela Marea le Jesu le go ba sireletsa. Go ise go ye kae, ba ne ba bona lefelo la maemo a a kwa tlase le ba ka nnang mo go lone. Mme fa Jesu a setse a golagodile—gongwe a fetile ngwaga—botshelo jwa bone bo ne jwa fetoga gape ka tshoganyetso.
7 Go ne ga goroga setlhopha sengwe sa banna, balepadinaledi ba ba tswang kwa Botlhaba, gongwe kgakala kwa Babelona. Ba ne ba latetse “naledi” nngwe e e neng ya ba fitlhisa kwa ntlong ya ga Josefa le Marea, mme ba ne ba batlana le ngwana yo e neng e tla nna kgosi ya Bajuda. Banna bao ba ne ba le tlotlo tota.
8 Le fa balepadinaledi bao ba ka tswa ba ne ba itse kgotsa ba sa itse, ba ne ba tsentse botshelo jwa ga Jesu yo mmotlana mo kotsing. “Naledi” e ba neng ba e bone ga e a ka ya ba isa kwa Bethelehema, mme e ne ya ba isa kwa Jerusalema pele. * Fa ba fitlha koo ba ne ba bolelela Kgosi Herode yo o boikepo gore ba batla ngwana yo o tlileng go nna kgosi ya Bajuda. Pego eo e ne ya dira gore monna yoo a nne lefufa a bo a tlale bogale.
9-11. (a) Maatla mangwe a magolo a a fetang a ga Herode kgotsa a ga Satane a ne a sireletsa lelapa la ga Josefa ka ditsela dife? (b) Loeto lwa go ya Egepeto lo ne lo farologane jang le lo lo tlhalosiwang mo ditlhamaneng tsa maaka?
9 Le fa go ntse jalo, se se itumedisang ke gore go ne go na le maatla mangwe a a fetang a ga Herode kgotsa a ga Satane a a neng a ba sireleditse. Goreng re rialo? Fa baeng bao ba goroga kwa gaabo Jesu mme ba mmona a na le mmaagwe, ba ne ba mo abela dimpho, ba sa lebelela go newa sepe. Ruri Josefa le Marea ba tshwanetse ba bo ba ne ba akabetse tota go bo ka tshoganyetso fela ba na le “gouta le lebano le mera”—dilo tse di tlhwatlhwakgolo! Balepadinaledi ba ne ba ikaeletse go boela kwa go Kgosi Herode go ya go mmolelela gore ngwana yo ba neng ba mmatla o kwa kae. Le fa go ntse jalo, Jehofa o ne a tsenelela. O ne a dirisa toro go laela balepadinaledi gore ba boele gae ka tsela e nngwe.—Bala Mathaio 2:1-12.
10 Fela fa balepadinaledi ba sena go tsamaya, moengele wa ga Jehofa o ne a tlhagisa Josefa jaana: “Nanoga, tsaya ngwana yo mmotlana le mmaagwe o tshabele mo Egepeto, mme o nne koo go fitlha ke go naya lefoko; gonne Herode o tloga a batla ngwana yo mmotlana yono gore a mo senye.” (Math. 2:13) Mme jaaka re bone kwa tshimologong ya kgaolo eno, Josefa o ne a dira fela jalo. Pabalesego ya ngwana wa gagwe e ne e le botlhokwa go feta sepe fela, ka jalo o ne a tshabisetsa lelapa la gagwe kwa Egepeto. E re ka balepadinaledi bao ba baheitane ba ne ba ba neile dimpho tse di tlhwatlhwakgolo, jaanong Josefa o ne a tla kgona go tlamela lelapa la gagwe.
11 Moragonyana, ditlhamane dingwe tse di seng boammaaruri di ne tsa leka go natetsha loeto lono lwa go ya Egepeto, di re Jesu yo mmotlana o ne a dira ka kgakgamatso gore loeto lwa bone lo nne lokhutshwane, gore dinokwane di se nne kotsi le gore ditlhare tsa mokolane di obegele mo go mmaagwe gore a kgone go kgetla maungo a tsone. * Tota boammaaruri ke gore e ne e le loeto lo loleele, lo lo lapisang e bile ba sa itse se se ba letetseng kwa pele.
Josefa o ne a tlogela botshelo jo a neng a bo itumelela gore a sireletse lelapa la gagwe
12. Ke eng se batsadi ba ba godisang bana mo lefatsheng leno le le kotsi ba ka ithutang sone mo go Josefa?
12 Batsadi ba ka ithuta go le gontsi mo go Josefa. O ne a iketleeleditse go tlogela tiro ya gagwe le botshelo jo a neng a bo itumelela gore a sireletse lelapa la gagwe mo kotsing. Go bonala sentle gore o ne a tsaya lelapa la gagwe e le mpho e e kgethegileng e e tswang kwa go Jehofa. Gompieno batsadi ba godisetsa bana ba bone mo lefatsheng le le kotsi, le le tletseng tlhotlheletso e e kotsi, e e bosula kgotsa e e ka senyang matshelo a bone. Ruri go a itumedisa go bona borre le bommè ba ba iketleeleditseng go tsaya kgato jaaka Josefa, ba dira ka natla go sireletsa bana ba bone mo tlhotlheletsong eo!
Josefa O ne A Tlamela Lelapa la Gagwe
13, 14. Go tlile jang gore Josefa le Marea ba ye go godisetsa bana ba bone kwa Nasaretha?
13 Go bonala lelapa leno le sa ka la nna lobaka lo loleele kwa Egepeto ka gonne go ise go ye kae moengele o ne a itsise Josefa gore Herode o sule. Josefa o ne a busetsa lelapa la gagwe gae. Boporofeti jwa bogologolo bo ne bo boleletse pele gore Jehofa o ne a tla bitsa Morwawe a mo “ntsha kwa Egepeto.” (Math. 2:15) Josefa o ne a thusa go diragatsa boporofeti joo, mme jaanong o ne a tla isa lelapa la gagwe kae?
14 Josefa o ne a le kelotlhoko. O ne a boifa motlhatlhami wa ga Herode e bong Arekelao, yo le ene a neng a le setlhogo e bile e le mmolai. Modimo o ne a kaela Josefa gore a ise lelapa la gagwe kwa bokone, kgakala le Jerusalema le dikotsi tsotlhe tsa yone, kwa nageng ya gaabo ya Nasaretha kwa Galalea. Ke teng kwa ene le Marea ba neng ba godisetsa bana ba bone gone.—Bala Mathaio 2:19-23.
15, 16. Josefa o ne a dira tiro ya mofuta ofe, mme ke didirisiwa dife tse a ka tswang a ne a di dirisa?
15 Ba ne ba tshela botshelo jo bo sa raraanang—mme gone bo se motlhofo. Baebele e bitsa Josefa mmetli, e dirisa lefoko le le akaretsang ditsela tse dintsi tsa go dira ka logong, tse di jaaka go rema magong, go a goga le go a omisa gore a dirisediwe go aga matlo, mekoro, maborogo a mannye, dikolotsana, maotwana, dijokwe le dilo tse dingwe tse di dirisediwang go lema. (Math. 13:55) E ne e le tiro e e boima. Gantsi babetli ba mo metlheng ya ditiragalo tsa Baebele, ba ne ba berekela gaufi le kgoro ya ntlo ya bone ya maemo a a kwa tlase kgotsa mo ntlwaneng e e bapileng le yone.
16 Josefa o ne a dirisa didirisiwa tse di farologaneng, tse dingwe tsa tsone a ka tswang a ne a di neilwe ke rraagwe. A ka tswa a ne a dirisa sekwere, selepe, shaga, petlo, hamore, tšhisele, boro e a neng a e dirisa ka go gogela bora kwa pele le kwa morago, dikgomaretsi tse di farologaneng gongwe le dimapo le fa di ne di ja madi a mantsi.
17, 18. (a) Ke eng se Jesu a neng a ithuta sone mo go rraagwe? (b) Ke eng fa Josefa a ne a tshwanelwa ke go dira ka natla le go feta?
17 Akanya fela Jesu yo mmotlana a ntse a lebile rraagwe a bereka. Fa a ntse a tlhomile Josefa matlho a lebile sengwe le sengwe se a se dirang, ga go pelaelo gore o ne a kgatlhiwa ke tsela e magetla a gagwe a a sephara le mabogo a neng a nonofile ka yone, diatla tsa gagwe tse di nang le bokgoni le tsela e a neng a le botlhale ka yone. Gongwe Josefa o ne a simolola go ruta morwawe yo mmotlana ditiro tse di motlhofo tse di jaaka go rethefatsa logong ka letlalo le le omisitsweng la tlhapi. A ka tswa a ile a ruta Jesu kafa magong a a neng a a dirisa a farologanang ka teng—ka sekai, logong lwa setlhare sa mofeige wa mosikamore, lwa moakere kgotsa lwa motlhware.
18 Jesu o ne a lemoga le gore diatla tseo tse di nonofileng tse di neng di kgaola ditlhare, di dira dikota e bile di kopanya logong, gape di ne di le lorato di kgona go tlhokomela le go gomotsa ene, mmaagwe le bomonnawe. Aitsane, lelapa la ga Josefa le Marea le ne la gola mo kgabagare ba neng ba nna le bana ba bangwe ba ka nna barataro ntle le Jesu. (Math. 13:55, 56) Josefa o ne a tshwanelwa ke go dira ka natla le go feta gore a ba tlamele botlhe.
Josefa o ne a itse gore tiro ya gagwe ya botlhokwa e ne e le go tlhokomela ba lelapa la gagwe ka dilo tse ba di tlhokang semoyeng
19. Josefa o ne a tlhokomela ba lelapa la gagwe jang ka dilo tsa semoya?
19 Mme gone, Josefa o ne a itse gore tiro ya gagwe ya botlhokwa e ne e le go tlhokomela ba lelapa la gagwe ka dilo tse ba di tlhokang semoyeng. Ka jalo, o ne a ipha nako ya go ruta bana ba gagwe ka Jehofa Modimo le ka melao ya Gagwe. Ene le Marea ba ne ba ya le bone ka metlha kwa sinagogeng e e mo lefelong la bone, kwa Molao o neng o balelwa kwa godimo le go tlhalosiwa teng. Gongwe fa ba tswa koo, Jesu a ka tswa a ne a botsa dipotso tse dintsi ka ga Jehofa Modimo le melao ya Gagwe mme Josefa o ne a leka ka natla go di araba. Gape Josefa o ne a tsamaya le lelapa la gagwe kwa meletlong ya bodumedi kwa Jerusalema. Ka nako ya Tlolaganyo ya ngwaga le ngwaga, Josefa a ka tswa a ne a tlhoka dibeke di le pedi gore a tseye loeto lwa dikilometara di le 120, go ya go keteka moletlo oo le go boela gae.
20. Ditlhogo tsa malapa a Bakeresete di ka etsa jang sekao sa ga Josefa?
20 Le gompieno ditlhogo tsa malapa a Bakeresete di dira se se tshwanang. Le fa ba dira ka natla go tlamela malapa a bone ka dilo tse ba di tlhokang, ba dira gore go ruta bana ba bone ka Jehofa go tle pele ga sengwe le sengwe. Ba dira sotlhe se ba ka se kgonang go tshwara kobamelo ya lelapa le go ya le bana ba bone kwa dipokanong tsa Bokeresete, tse dinnye le tse dikgolo. Fela jaaka Josefa, ba a itse gore selo sa botlhokwatlhokwa ke go ruta bana ba bone ka Jehofa.
‘Ba ne Ba Tshwenyegile mo Mogopolong’
21. Lelapa la ga Josefa le ne le dira eng ka paka ya Tlolaganyo, mme Josefa le Marea ba ne ba lemoga leng gore Jesu ga a yo?
21 Fa Jesu a le dingwaga di le 12, Josefa o ne a ya kwa Jerusalema le lelapa la gagwe jaaka tlwaelo. E ne e le nako ya moletlo wa Tlolaganyo, mme malapa a magolo a ne a tsamaya mmogo ka ditlhopha a raletse naga e tala ka paka ya dikgakologo. Fa ba ntse ba atamela karolo e e se nang dimela e e gaufi le Jerusalema, bontsi jwa bone ba ne ba opela dipesalema tse di itsegeng tsa tlhatlogo. (Pes. 120-134) Motse o tshwanetse wa bo o ne o tlhanasela ka batho. Morago ga moletlo, malapa le ditlhopha tse ba neng ba tsamaya le tsone ba ne ba boela gae. E re ka Josefa le Marea ba ka tswa ba ne ba na le dilo tse dintsi tse ba neng ba di dira, gongwe ba ne ba akanya gore Jesu o na le batho ba bangwe, gongwe ba lelapa la gaabo. Fa ba sena go tsamaya sekgala sa letsatsi go tswa kwa Jerusalema, ba ne ba lemoga sengwe se se tshosang—gore Jesu ga a yo!—Luke 2:41-44.
22, 23. Josefa le Marea ba ne ba dira eng fa ba lemoga gore morwaabone ga a yo, mme Marea o ne a reng fa kgabagare ba mmona?
22 E re ka ba ne ba tshwenyegile thata, ba ne ba ikgata metlhala ba boela kwa Jerusalema go ya go mmatla. Akanya kafa ba neng ba ikutlwa ka gone fa ba ntse ba goa leina la morwaabone mo mebileng ya motse e jaanong e neng e se na ope. Tota mosimanyana yono a ka tswa a le kae? Mo letsatsing la boraro ba ntse ba mmatla, a gongwe Josefa o ne a simolola go akanya gore o paletswe ke go dira kabelo e e kgethegileng e Jehofa a mo neileng yone? Kgabagare ba ne ba ya kwa tempeleng. Fa ba goroga koo, ba ne ba batla go fitlha ba tsena mo phaposing e kgolo e mo go yone go neng go phuthegile banna ba bantsi ba ba rutegileng, ba ba itseng Molao—Jesu yo mmotlana a ntse mo gare ga bone! Akanya kafa Josefa le Marea ba ileng ba ikutlwa ba imologile ka teng!—Luke 2:45, 46.
23 Jesu o ne a reeditse banna bao ba ba rutegileng a ntse a ba botsa dipotso. Banna bao ba ne ba gakgamaditswe ke kitso le dikarabo tsa ngwana yono. Mme Marea le Josefa bone ba ne ba jele kgakge. Mo pegong eno ya Baebele, Josefa ga a bue sepe. Mme mafoko a Marea a ileng a a bua a tlhalosa sentle kafa boobabedi ba neng ba ikutlwa ka gone: “Ngwanaka, ke ka ntlha yang fa o ne o re tshwara ka tsela eno? Bona, nna le rrago re ntse re go batla re tshwenyegile mo mogopolong.”—Luke 2:47, 48.
24. Baebele e tlhalosa jang dikgwetlho tsa go nna motsadi?
24 Ka jalo, ka mafoko ao a le mmalwa, Lefoko la Modimo le tlhalosa ka botswerere se go nna motsadi go se kayang. Go ka ngomola pelo—tota le fa ngwana a itekanetse! Go godisa bana mo lefatsheng leno le le kotsi go ka dira gore motho a ‘tshwenyege mo mogopolong,’ mme borre le bommè ba ka kgothadiwa ke go itse gore Baebele e bua ka dikgwetlho tse ba lebanang le tsone.
25, 26. Jesu o ne a araba batsadi ba gagwe jang, mme Josefa a ka tswa a ile a ikutlwa jang ka mafoko a ga morwawe?
25 Jesu o ne a setse kwa lefelong le le lengwe fela le fa a le kwa go lone a neng a ikutlwa a atamalane thata le Rraagwe yo o kwa legodimong, Jehofa, e bile a itumelela go ithuta ka ene. Ke gone ka moo a ileng a araba batsadi ba gagwe jaana ka tlotlo: “Ke ka ntlha yang fa lo ne lo tshwanetse go mpatla? A lo ne lo sa itse gore ke tshwanetse ka bo ke le mo ntlong ya ga Rre?”—Luke 2:49.
26 Ga go pelaelo gore gangwe le gape Josefa o ne a akanya ka mafoko ao. Gongwe e bile a ne a dira gore a ikutlwe a le motlotlo. Aitsane, o ne a dirile ka natla go ruta morwawe gore a ikutlwe jalo ka Jehofa Modimo. Ka nako eo fa Jesu a sa ntse a le mosimanyana, o ne a setse a itse gore go ntse jang go nna le rre yo o lorato, mme o ne a ithutile seo mo go Josefa.
27. Fa e le gore o rre, ke tshiamelo efe e o nang le yone, mme ke eng fa o sa tshwanela go lebala sekao sa ga Josefa?
27 Fa e le gore o rre, a o lemoga tshiamelo e o nang le yone ya go thusa bana ba gago go itse gore Jehofa ke Rre yo o lorato le yo o sireletsang? Mme fa e le gore o godisa bana ba e seng ba gago, se lebale sekao sa ga Josefa. Itse gore bana ga ba tshwane mme o tseye mongwe le mongwe wa bone a le botlhokwa. Ba thuse gore ba atamalane le Rraabone yo o kwa legodimong, Jehofa Modimo.—Bala Baefeso 6:4.
Josefa O ne A Itshoka ka Boikanyegi
28, 29. (a) Mafoko a a mo go Luke 2:51, 52 a re senolela eng ka Josefa? (b) Josefa o ne a thusa morwawe jang gore a tswelele a nna botlhale?
28 Baebele e re bolelela dintlha di se kae fela ka botshelo jwa ga Josefa mme re ka solegelwa molemo thata ke go di sekaseka ka kelotlhoko. Re bala gore Jesu o ne “a tswelela a le mo taolong ya bone”—batsadi ba gagwe. Gape re bolelelwa gore “Jesu a tswelela a gatela pele mo botlhaleng le mo kgolong ya mmele le mo kamogelong ya Modimo le batho.” (Bala Luke 2:51, 52.) Mafoko ao a senola eng ka Josefa? Dilo di le mmalwa. Re ithuta gore Josefa o ne a nna a etelela lelapa la gagwe pele, ka gonne morwawe yo o itekanetseng o ne a tlotla taolo ya ga rraagwe e bile a e ikobela.
29 Gape re ithuta gore botlhale jwa ga Jesu bo ile jwa tswelela bo gola. Josefa o tshwanetse a bo a ile a dira ka natla gore morwawe a nne le botlhale joo. Mo motlheng oo, go ne go na le seane sa bogologolo se Bajuda ba neng ba se rata thata. Le gompieno se sa ntse se dirisiwa. Sa re batho ba ba humileng ke bone fela ba ba ka nnang botlhale, mme batho ba ba dirang ka diatla jaaka babetli, balemi le bathudi ba tshipi “ba ka se ka ba bolela tshiamiso le katlholo; e bile ba ka se fitlhelwe kwa go buiwang ditshwantsho gone.” Moragonyana Jesu o ne a bontsha gore seane seo ga se boammaaruri. Fa a sa ntse a le mosimanyana, ruri o tshwanetse a bo a ile a utlwa rraagwe gantsi a ruta ka “tshiamiso le katlholo” ya ga Jehofa, le fa e ne e le mmetli wa maemo a a kwa tlase! Ga go pelaelo gore seo se ile sa direga ka makgetlo a le mantsi.
30. Ke sekao sefe se se molemo se Josefa a se tlhometseng ditlhogo tsa malapa gompieno?
30 Tsela e Jesu a ileng a gola ka yone e re bontsha kafa Josefa a neng a mo tlhokometse ka gone. E re ka e ne e le mosimanyana yo o tlhokometsweng sentle, o ne a gola go nna monna yo o nonofileng. Mo godimo ga moo, Josefa o ne a thapisa morwawe gore a nne le bokgoni jwa tiro ya diatla. Jesu o ne a sa itsiwe fela e le morwa mmetli, mme o ne a itsiwe e le “mmetli.” (Mar. 6:3) Ka jalo, thapiso ya ga Josefa e ne ya nna le diphelelo tse di molemo. Ditlhogo tsa malapa di etsa Josefa ka go tlhokomela bana ba tsone le go ba ruta gore ba kgone go itlhokomela.
31. (a) Bosupi bo bontsha gore Josefa o sule leng? (Akaretsa le lebokose.) (b) Josefa o re tlhometse sekao sefe se re tshwanetseng go se etsa?
31 Fa re fitlha mo pegong ya Baebele e e buang ka go kolobediwa ga ga Jesu a le dingwaga di ka nna 30, ga re tlhole re utlwa sepe ka Josefa. Bosupi bo bontsha gore Marea e ne e le motlholagadi fa Jesu a simolola bodiredi jwa gagwe. (Bona lebokose le le reng, “Josefa o Sule Leng?”) Le fa go ntse jalo, Josefa o tlhomile sekao se se tlhomologileng—sa rre yo o neng a sireletsa lelapa la gagwe, a le tlamela a bo a itshoka ka boikanyegi go ya bokhutlong. Rre mongwe le mongwe, tlhogo ya lelapa kgotsa mongwe le mongwe yo e leng Mokeresete o tshwanetse go etsa tumelo ya ga Josefa.
^ ser. 4 Mo metlheng eo, go beeletsa motho go ne go tsewa masisi fela jaaka lenyalo.
^ ser. 8 “Naledi” eno e ne e se naledi fela e e tlwaelegileng, e bile e ne e sa romelwa ke Modimo. Ga go pelaelo gore Satane o dirisitse maatla ao a a sa tlwaelegang go diragatsa boikaelelo jwa gagwe jo bo bosula jwa go bolaya Jesu.
^ ser. 11 Baebele e tlhalosa sentle gore kgakgamatso ya ntlha ya ga Jesu, e leng “tshimologo ya ditshupo tsa gagwe,” o e dirile fa a sena go kolobediwa.—Joh. 2:1-11.


text:
Gurnards
Leina la Mophato
Gurnards
Leina la Matshamekwane
Sea robins
Leina la Maranyane
Triglidae
Semeto
E ka nna 1m, fa bontsi bo ka nna 40 cm
Ponalo
Tlhogo e kgutlonne mme e kgolwana mmele oa fokotsega go ya kwa mogatleng o mokhutswane. Megatlana ya fa sefubeng e na le dimmitlwa dile 2-3 kwa pele. Mebala ya tsone e ka nna bosetlhana le bontsho mo mmeleng, ka matlhakore a botala ba legodimo mo megatleng ya kwa sefubeng.
Dikitsiso
Lelapa la Triglidae le na le mephato e le 14 le dibopiwa di le 100 tse di farologaneng. E nna kwa tlase ga lewatle. Mmitlwa ya mo sefubeng e dirisetswa go batlha dijo. E kgona go dira modumo wa moropa ka dikgetsana ya go thuma(swim bladders). Ka dinako tse dingwe di ka bonwa di fofa mo godimo ga metsi ga di ka tshwenywa ke dikepe. Di kgona go dira seo ka go phuthulola megatlana ya mo sefubeng mme e tlolele kwa godimo ga metsi. Di tsala ka go tshela mae mo metsing pele a nonofatswa ke e tona.
Dijo
E fepa ka di’molluscs le di’crustaceans tse dinnye.
Anamiso
E bonwa mo metsing a a iketlileng a mafelo a dipula le mogote mo lefatsheng.
Dibopiwa tsa mophato wa yone
Bluefin gurnard - Chelidonichthys kumu
Flying gurnard - Dactylopteridae orientalis
Tub gurnard - Trigla lucerna


text:
ETSA TUMELO YA BONE | TIMOTHEO
“Ngwanake yo o Rategang Le yo O Ikanyegang mo Moreneng”
TIMOTHEO o ne a gata a gatoga mo tseleng e e tswang kwa lapeng, a tlhomile matlho mo go se se larileng kwa pele. Ditsala tsa gagwe di ne di mo eteletse pele fa ba ralala masimo a Timotheo a neng a a tlwaetse thata. Ka iketlo ba ne ba katogela kgakala le motse wa Lisetera o o neng le mo thoteng. Timotheo o ne a nyenya fa a akanya ka mmaagwe le nkokoagwe, ba le motlotlo e bile ba dira gore go se ka ga bonala gore ba a lela fa ba mo lebile a tsamaya. A ke a retologe mme a laele lekgetlho la bofelo?
Gangwe le gape moaposetoloi Paulo o ne a retologa a leba Timotheo a bo a nyenya. O ne a itse gore Timotheo o ne a tla tshwanelwa ke go fedisa ditlhong mme o ne a itumeletse gore lekawana leno le matlhagatlhaga. Timotheo o ne a le monnye, gongwe a le mo dingwageng tsa bosha, mme o ne a tlotla Paulo e bile a mo rata thata. Jaanong Timotheo o ne tsamaya le monna yono yo o ikanyegang le yo o matlhagatlhaga mo loetong lo lo neng lo tla tsaya dikilometara di le dintsi. Ba ne ba tla lebana le dikotsi di le dintsi mo tseleng fa ba ntse ba tsamaya ka dinao le ka sekepe. Timotheo o ne a sa itse gore a o tla tsamaya a boela gae gape.
Ke eng se se dirileng gore lekawana leno le ipeele mokgele oo? Ke melemo efe e e neng e ka dira gore go intsha setlhabelo jalo e se ka ya nna matsapa a bophiri fela? Mme tumelo ya ga Timotheo e ka tlhotlheletsa ya rona jang?
“GO TSWA BOSEENG”
A re boele morago dingwaga di le pedi kgotsa di le tharo mme re tseye gore kwa gaabo Timotheo e ne e le kwa Lisetera. E ne e le motse o monnye, o o didimetseng e bile o na le mokgatšha o o nang le metsi a mantsi. Batho ba koo ba ka tswa ba ne ba tlhaloganya Segerika mme ba ne ba sa ntse ba bua puo ya koo e leng Selikaonia. Letsatsi lengwe go ne ga tsoga pheretlhego mo motseng oo o o didimetseng. Barongwa ba babedi ba Bakeresete e bong moaposetoloi Paulo le tsala ya gagwe e bong Barenabase ba ne ba goroga ba tswa kwa Ikonio, motse o mogolo o o neng o le gaufi. Fa ba ntse ba bolelela batho molaetsa wa Baebele, Paulo o ne a bona monna yo o golafetseng yo o neng a bontsha gore o na le tumelo. Ka jalo, Paulo o ne a dira kgakgamatso mme a mo fodisa!—Ditiro 14:5-10.
Batho ba le bantsi ba kwa Lisetera ba ne ba dumela ditlhamane tsa gore bogologolo go ne go na le medimo e e neng e itira batho e bo e tla mo kgaolong ya bone. Ka jalo, ba ne ba akanya gore Paulo ke Heremese mme Barenabase ke Seuse! Bakeresete ba babedi bano ba ba ikokobeditseng ba ne ba sa kgone go thibela batho gore ba se ka ba ba isetsa setlhabelo.—Ditiro 14:11-18.
Le fa go ntse jalo, batho bangwe kwa Lisetera ba ne ba sa akanye gore ba etetswe ke medimo ya boheitane e e dirang dikgakgamatso, go na le moo, ba ne ba tsaya seo se le molemo e bile e le selo sa mmatota. Ka sekai, mosadi wa Mojuda e bong Yunise yo o nyetsweng ke monna wa Mogerika, * le mmaagwe e bong Loise, ba ne ba reeditse Paulo le Barenabase ka tlhoafalo ba itumetse. Jaanong tseno e ne e le dikgang tse Mojuda mongwe le mongwe yo o ikanyegang a neng a batla go di utlwa tsa gore Mesia o ne a tla a bo a diragatsa boporofeti jo bontsi jo bo kwadilweng ka ene mo Baebeleng!
Akanya fela gore Timotheo o ile a amiwa jang ke go bo Paulo a etile. Timotheo o ne a thapisitswe go rata Mekwalo e e boitshepo ya Sehebera “go tswa boseeng.” (2 Timotheo 3:15) Fela jaaka mmaagwe le nkokoagwe, o ne a lemoga gore Paulo le Barenabase ba ne ba bua boammaaruri ka Mesia. Mme akanya ka monna yo o golafetseng yo Paulo a neng a mo fodisa. Go ka direga gore fa Timotheo a ntse a gola o ne a bona monna yoo ka makgetlho a le mantsi mo ditseleng tsa kwa Lisetera. Jaanong e ne e le lekgetlho la ntlha Timotheo a bona monna yono a tsamaya! Ga go gakgamatse go bo Yunise, Loise le Timotheo ba ne ba nna Bakeresete. Gompieno bommèmogolo, borremogolo le batsadi ba ka ithuta go le gontsi mo go Loise le Yunise. A lo ka tlhotlheletsa basha ka tsela e e molemo?
“KA DIPITLAGANO DI LE DINTSI”
Batho ba e neng ya nna Bakeresete kwa Lisetera ba tshwanetse ba bo ba ne ba itumelela go ithuta ka tsholofelo e balatedi ba ga Keresete ba neng ba na le yone. Mme gape ba ne ba itse gore go ne go ka se nne motlhofo go nna Mokeresete. Baganetsi ba ba tlhoafetseng ba Bajuda go tswa kwa Ikonio le Antioka ba ne ba tla mo toropong, mme ba tsosa dikhuduego, ba dira gore batho ba nne kgatlhanong le Paulo le Barenabase. Go ise go ye kae, digongwana tse di galefileng di ne tsa latela Paulo mme tsa mo konopa ka matlapa. O ne a wela fa fatshe fa ba sena go mo kgobotletsa. Segopa seo se ne sa mo gogagogela kwa ntle ga motse, se ithaya se re o sule.—Ditiro 14:19.
Le fa go ntse jalo, Bakeresete ba kwa Lisetera ba ne ba ya kwa go Paulo mme ba mo dikaganyetsa. Ruri ba ne ba imologa fa a bula matlho, a ema mme ka bopelokgale a boela gone mo Lisetera! Mo letsatsing le le latelang, ene le Barenabase ba ne ba ya go rera kwa motseng wa Derebe. Morago ga go dira barutwa ba basha koo, ba ne ba boela gape kwa Lisetera le fa go ne go le kotsi. Ka boikaelelo bofe? Pego eo ya re ba ne “ba nonotsha meya ya barutwa, ba ba kgothaletsa gore ba nnele ruri mo tumelong.” Akanya ka Timotheo yo mmotlana a reeditse ka tlhoafalo fa Paulo le Barenabase ba ruta Bakeresete bao gore tsholofelo ya bone e e molemo ya isagwe e ne e gaisa tsamaiso ya gompieno thata. Ba ne ba re: “Re tshwanetse go tsena mo bogosing jwa Modimo ka dipitlagano di le dintsi.”—Ditiro 14:20-22.
Timotheo o ne a bone Paulo a diragalelwa ke seo, a lebana le pitlagano ka bopelokgale fela gore a bolelele ba bangwe dikgang tse di molemo. Ka jalo, Timotheo o ne a itse gore fa a ka latela sekao sa ga Paulo, batho ba kwa Lisetera ba ne ba tla mo ganetsa e bile rraagwe le ene o ne a ka mo ganetsa. Mme Timotheo o ne a ka se letle kgatelelo eo e dira gore a se ka a direla Modimo jaaka a ne a sweditse. Gompieno go na le basha ba le bantsi ba ba tshwanang le Timotheo. Ka botlhale ba tlhopha ditsala tse di nang le tumelo e e nonofileng le tse di tla ba kgothatsang le go ba nonotsha e bile ga ba letle go ganediwa go dira gore ba se ka ba direla Modimo.
“O NE A BOLELWA KA MOLEMO KE BAKAULENGWE”
Jaaka go boletswe pelenyana, gongwe Paulo o ne a eta gape morago ga dingwaga di le pedi kgotsa di le tharo. Akanya kafa go neng go itumetswe ka gone kwa gaabo Timotheo fa Paulo a goroga, mme mo lekgetlhong leno a na le Silase. Paulo le ene o ne a itumelela nako eo. O ne a iponela kgolo ya dipeo tsa boammaaruri tse a neng a di jadile kwa Lisetera. Go ne go na le Loise le morwadie e bong Yunise, ba e neng e le basadi ba ba ikanyegang ba Bakeresete, ba ba nang le “tumelo . . . e e se nang boitimokanyo” e Paulo a neng a e kgatlhegela thata. (2 Timotheo 1:5) Mme go tweng ka Timotheo yo mmotlana?
Paulo o ne a lemoga gore Timotheo o ne a godile ka tsela e e kgatlhang fa e sa le a ba etetse. Timotheo “o ne a bolelwa ka molemo ke bakaulengwe” mo Lisetera le kwa Ikonio, e e neng e le dikilometara di ka nna 32 go ela kwa bokonebotlhaba. (Ditiro 16:2) Go tlile jang gore a buiwe bontle jaana?
“Mekwalo e e boitshepo” e Timotheo a neng a e rutilwe ke mmaagwe le nkokoagwe “go tswa boseeng,” e ne e akaretsa kgakololo e e utlwalang le e e thusang basha. (2 Timotheo 3:15) Nngwe ya tsone ke eno: “Gakologelwa Mmopi wa gago yo Mogolo mo malatsing a bokau jwa gago.” (Moreri 12:1) Timotheo o ne a tlhaloganya mafoko ao sentle fa a sena go nna Mokeresete. O ne a lemoga gore tsela e nngwe e e molemo ya go gopola Mmopi yo Mogolo ke go bolelela batho dikgang tse di molemo ka Morwawe e bong Keresete. Ka iketlo Timotheo o ne a kgona go nna pelokgale go bolelela ba bangwe dikgang tse di molemo ka Jesu Keresete le go fedisa ditlhong tse di neng di dira gore a tshabe.
Banna ba ba etelelang pele mo diphuthegong ba ne ba lemoga kgatelopele ya ga Timotheo. Ga go pelaelo gore ba ne ba amilwe ke go bona mosha yono a gola e bile a kgothatsa mongwe le mongwe yo o neng a tshela le ene. Se se botlhokwa le go feta ke gore Jehofa o ne a lemoga Timotheo. Modimo o ne a tlhotlheletsa gore go kwalwe boporofeti bongwe ka ene—gongwe ka tirelo e a neng a tla e direla diphuthego di le dintsi. Fa Paulo a ne a etile, o ne a lemoga gore Timotheo a ka mo thusa mo tirong ya gagwe ya borongwa ya go etela diphuthego. Bakaulengwe ba kwa Lisetera ba ne ba dumela. Ba ne ba baya lekawana leno diatla, go bontsha gore o ne a tlhomiwa go dira tiro e e kgethegileng mo tirelong ya ga Jehofa Modimo.—1 Timotheo 1:18; 4:14.
Jaaka re ka akanya, maikarabelo ano a magolo a ne a gakgamatsa Timotheo mme a dira gore a nne boikokobetso. O ne a ikemiseditse go tsamaya. * Rraagwe Timotheo yo e neng e se Mokeresete o ne a ikutlwa jang ka kgang ya gore morwawe e tla nna moreri yo o etang wa Mokeresete? A ka tswa a ne a akantse ka dilo di le dintsi ka isagwe ya morwawe. Go tweng ka mmaagwe Timotheo le nkokoagwe? A ba ne ba le motlotlo ka Timotheo mme ba leka go dira gore go se ka ga bonala gore ba tshwenyegile ka pabalesego ya gagwe? Go ne go tla bo go tlwaelegile go ikutlwa jalo.
Se re se itseng ke gore Timotheo o ne a dumela. Mo mosong o go builweng ka one kwa tshimologong ya setlhogo seno, o ne a simolola go tsamaya le moaposetoloi Paulo. Fa a ntse a katogela kgakala le Lisetera, matlapa a masesane a a neng a le mo bomphaatšhaneng ba gagwe le modumo wa tlhaga e a neng a tsamaya mo go yone, di ne di bontsha gore o atamela lefelo le a neng a ya kwa go lone a sa le itse. Morago ga go tsamaya lobaka lo loleele, banna bao ba bararo ba ne ba goroga kwa Ikonio. Ka jalo, Timotheo o ne a simolola go ela tlhoko kafa Paulo le Silase ba neng ba fetisa ditaelo tse di tswang kwa setlhopheng se se laolang ka gone le go nonotsha tumelo ya Bakeresete ba kwa Ikonio. (Ditiro 16:4, 5) Mme seo e ne e le tshimologo fela.
Fa bareri bano ba sena go etela diphuthego tsa Galatia, ba ne ba tlogela ditsela tse di siameng tsa Roma mme ba tsamaya dikilometara di le dintsi go ralala dithaba tsa Feregia ba ya kwa bokone, go tswa foo ba bo ba ya kwa bophirima. E re ka ba ne ba latela kaelo ya moya o o boitshepo wa Modimo ka botlalo, ba ne ba ya kwa Teroase mme ba kgabaganyetsa kwa Makedonia ka sekepe. (Ditiro 16:6-12) Ka nako eo, Paulo o ne a bona kafa Timotheo a leng botlhokwa ka gone. Paulo o ne a mo tlogela le Silase kwa Berea. (Ditiro 17:14) O ile a bo a romela lekawana leo le le nosi kwa Thesalonika. Fa Timotheo a goroga koo, o ne a dira se a neng a bone ba se dira fa a tsamaya le bone mme a kgothatsa Bakeresete ba ba ikanyegang koo.—1 Bathesalonika 3:1-3.
Moragonyana Paulo o ne a kwala jaana ka Timotheo: “Ga ke na ope yo mongwe wa maikutlo a a tshwanang le a gagwe yo ruri a tla tlhokomelang dilo tse di lo amang.” (Bafilipi 2:20) Ga go a itiragalela fela gore Timotheo a buiwe molemo. Timotheo o ne a dira ka natla, a direla ka boikokobetso le go itshoka ka boikanyegi fa a lebane le dikgwetlho tse dikgolo. Ruri ke sekao se se molemo mo basheng gompieno! O se ka wa lebala gore ke wena o ka itirelang leina le le molemo. Fa e le gore o mosha, o na le tshono ya go itirela leina le le molemo ka go dira gore Jehofa Modimo a tle pele mo botshelong jwa gago le go tshwara ba bangwe ka bopelonomi le ka tlotlo.
“DIRA BOJOTLHE JWA GAGO GORE O TLE KWA GO NNA”
Mo dingwageng di ka nna 14 tse di fetileng, Timotheo o ne a fetsa nako e ntsi a dira le tsala ya gagwe e bong moaposetoloi Paulo. O ne a lebana le dikotsi tse Paulo a neng a lebana le tsone mo tirong ya gagwe le go bona boitumelo jo a neng a bo bona. (2 Bakorintha 11:24-27) Ka nako nngwe Timotheo o ne a tshwarelwa se a se dumelang. (Bahebera 13:23) Gape o ne a rata bakaulengwe le bokgaitsadi ba gagwe ba Bakeresete thata e bile a amega ka bone fela jaaka Paulo. Ka jalo Paulo o ne a mo kwalela jaana: “Ke gakologelwa dikeledi tsa gago.” (2 Timotheo 1:4) Fela jaaka Paulo, go lebega Timotheo a ne a ithutile go ‘lela le ba ba lelang’ le go tlhaloganya maemo a bone gore a kgone go ba kgothatsa le go ba gomotsa. (Baroma 12:15) E kete le rona re ka ithuta go dira jalo!
Ga go gakgamatse go bo Timotheo a ile a nna molebedi yo o molemo wa Mokeresete fa nako e ntse e tsamaya. Paulo ga a ka a naya Timotheo maikarabelo a go etela diphuthego go ya go di nonotsha le go di kgothatsa fela, gape o ne a tshwanetse go tlhoma banna ba ba neng ba tshwanelega go nna bagolwane le batlhanka ba bodiredi mo phuthegong.—1 Timotheo 5:22.
Paulo o ne a rata Timotheo thata, a mo naya kaelo e e molemo e bile a gakolola lekawana leno jaaka rre. O ne kgothaletsa Timotheo gore lorato lo a ratang Jehofa ka lone le gole le gore botswelelopele jwa gagwe bo bonatshege mo bathong botlhe. (1 Timotheo 4:15, 16) O ne a kgothaletsa Timotheo gore a se ka a letla bosha jwa gagwe—gongwe le go nna ditlhong—di dira gore a palelwe ke go emela se se siameng. (1 Timotheo 1:3; 4:6, 7, 11, 12) Paulo o ne a bo a gakolola Timotheo gore a dire jang fa a lwala kgotsa fa a tshwerwe ke mala, e leng se se neng se tle se mo diragalele.—1 Timotheo 5:23.
Nako e ne ya goroga e Paulo a neng a itse gore o tloga a bolawa. O ne a romelela Timotheo lekwalo la bofelo le le tlhotlheleditsweng. Le ne le na le mafoko ano a a amang: “Dira bojotlhe jwa gago gore o tle kwa go nna mo bogautshwaneng.” (2 Timotheo 4:9) Paulo o ne a rata Timotheo thata e bile a mmitsa “ngwanake yo o rategang le yo o ikanyegang mo Moreneng.” (1 Bakorintha 4:17) Ga go gakgamatse go bo a ne a batla tsala ya gagwe gaufi le ene pele a swa! Mongwe le mongwe wa rona a ka ipotsa gore ‘A batho ba tla kwa go nna gore ke ba gomotse fa ba lebane le mathata?’
A Timotheo o ne a goroga kwa go Paulo ka nako? Ga re itse. Se re se itseng ke gore ka metlha o ne a dira sotlhe se a ka se kgonang go gomotsa le go kgothatsa Paulo le ba bangwe. Timotheo o ne a tshelela leina la gagwe le le kayang “Yo o Tlotlang Modimo.” Mme o ne a re tlogelela sekao se se molemo sa tumelo, gore rotlhe re mo etse.
^ ser. 9 Bona setlhogo se se reng “A o Ne o Itse?” mo makasineng ono.
^ ser. 20 Tota e bile Timotheo o ne a ikemiseditse go rupisiwa jaaka Paulo a ne a mo kopile—e seng ka gonne Bakeresete ba ne ba tshwanetse go go dira, mme ka gonne Paulo o ne a sa batle gore Bajuda ba nne le mabaka ape a go sa reetse Timotheo yo rraagwe e neng e le Moditšhaba fa a ba rerela.—Ditiro 16:3.


text:
Moletlo wa Modumo wa Dinaka le malatsi a le lesome a thapelo, a Kereke ya Modimo e a tshegetsang, ke dinako tsa go bolela le go sokologela maleo otlhe a re a dirileng mo ngwageng o o fetileng. Ka jalo, batho ba Modimo ba tshwanetse go dira dipaakanyo tsa Letsatsi la Thuanyo ka go sokologa mo go feletseng ka thapelo.
Fa mowa o emisa go rapela, mo e leng go hema, mowa o o boga fela thata. Jeso, Yo O tsileng dingwaga di le 2,000 tse di fetileng, Keresete Ahnsahnghong le Modimo Mmaetsho, Ba Ba tsileng mo Pakeng ya Mowa o o Boitshepo, Ba re rutile maatla a thapelo ka go re, “Kopa, batla, gape kokota,” a bo Ba dira sekai sa go tsamaya tsela ya efangedi ka thapelo.
“Kopang, mme lo tla newa; batlang, mme lo tla bona; konyakonyang, mme lo tla bulelwa. Gonne mongwe le mongwe yo o kopang, o a amogela; le yo o batlang, o a bona; le yo o konyakonyang, o tla bulelwa . . . bogolo jang Rraalona yo o kwa magodimong o tla naya ba ba mo kopang tse di siameng!
Matheo 7:7–11
119 Bundang P.O.Box, Bundang-gu, Seongnam-si, Gyeonggi-do, Rep. of KOREA
Tel 031-738-5999 Fax 031-738-5998
Head Office: 50, Sunae-ro, Bundang-gu, Seongnam-si, Gyeonggi-do, Rep. of Korea
Main Church: 35, Pangyoyeok-ro, Bundang-gu, Seongnam-si, Gyeonggi-do, Rep. of Korea
ⓒ World Mission Society Church of God. All rights reserved. Privacy Policy


text:
11Nna Paulo, moapostolo wa ga Keresete Jesu ka thato ya Modimo, le Timotheo mokaulengwe, 2re kwalela baitshepi ba kwa Kolose, e bong bakaulengwe ba ba dumelang mo go Keresete:
A bopelotlhomogi bo nne le lona le kagiso tse di tswang mo go Modimo Rraetsho le mo go Morena Jesu Keresete!
3Re leboga Modimo, Rra Morena wa rona Jesu Keresete, ka gale, fa re lo rapelela, 4ka re utlwile ka ga tumelo ya lona ya go dumela mo go Keresete Jesu, le ka ga lorato lo lo ratang baitshepi botlhe ka lone,
5ka ntlha ya tsholofelo ya se lo se beetsweng mo magodimong, se lo setseng lo utlwile ka ga sona ka Lefoko la boammaaruri la Efangele 6le le tsileng go lona, fela jaaka le tsile mo lefatsheng lotlhe, le ungwa le gola jaaka le dirile le mo go lona go tloga ka letsatsi le lo utlwileng ka lone, lwa lemoga bopelotlhomogi jwa Modimo ka nnete, 7jaaka lo ithutile mo go Epafera, motlhanka-ka-rona yo o rategang, yo e leng modiredi yo o boikanyo wa ga Keresete mo go lona,
8yo e bileng a re begetse lorato lwa lona lo lo tswang mo Moweng.
9Ke gona ka moo le rona, e sa le ka letsatsi le re utlwileng ka lone, re sa khutleng go lo rapelela le go kopa gore lo tladiwe kitso ya thato ya ona ka botlhale jotlhe le temogo tse di tswang mo Moweng,
10gore lo tshele ka fa go tshwanetseng Morena ka teng go mo kgatlha gotlhe, lo ungwe tiro nngwe le nngwe e e molemo, lo gole mo kitsong ya Modimo,
Bafil. 1:27
11lo thatafadiwe ka thata yotlhe ka fa thateng ya kgalalelo ya ona gore lo be lo nne le tshwarelelo yotlhe le bopelotelele;
12lo leboge Rara ka boitumelo yo o re nonotshitseng go nna le kabelo mo bosweng jwa baitshepi mo leseding,
13a re golola mo thateng ya lefifi, a re tsenya mo pusong ya Morwaa-ona wa lorato
14yo re nang le kgololo mo go ene ka madi a gagwe, e bong boitshwarelo jwa dibe.
15Ke ene setshwano sa Modimo o o sa bonweng, yo o tsetsweng pele ga tlholego yotlhe;
16gonne dilo tsotlhe tse di mo legodimong le mo lefatsheng, tse di bonwang le tse di sa bonweng, di tlhodilwe ka ene, le fa e ka nna ditulo tsa bogosi gongwe magosi gongwe balaodi gongwe mebuso, tsotlhe di tlhodilwe ka ene, di bile di tlholetswe ene.
17Ene o sa le a nna teng pele ga tsotlhe, e bile tsotlhe di tlhomame ka ene.
18Ke ene tlhogo ya mmele o e leng phuthego, ene yo e leng tshimologo le motsalwapele go tswa mo baswing gore a nne le boemo jo bo kwa pele mo go tsotlhe.
Dit. 26:23
Tshen. 1:5
19Gonne go ne go kgatlha Modimo gore botlalo jotlhe bo nne mo go ene,
Joh. 1:16
20le gore tsotlhe tse di mo lefatsheng le tse di kwa magodimong di ruanngwe le ona ka ene ka go dira kagiso ka ene ka madi a sefapaano sa gagwe.
1 Joh. 2:2
21Le lona ba e rileng pele lwa bo lo le baeng le baba ka go tlhalefela ditiro tse di bosula,
4:18
Baroma 5:10
22jaanong Jesu o lo ruantse ka loso a le mo mmeleng wa gagwe wa nama gore a lo emise fa pele ga ona, lo le boitshepo, lo se na molato, lo sa nyatsege;
23fa tota lo ka nna mo tumelong, lo theilwe, lo tlhomame, lo sa sutisiwe mo tsholofelong ya Efangele e lo e utlwileng, e e reretsweng lobopo lotlhe lo lo fa tlase ga letsatsi, e nna Paulo ke dirilweng modiredi wa yona.
24Jaanong ke itumela mo dipogong tse ke di lo bogelang, ke tlatsa ka nama ya me dipitlagano tsa ga Keresete fa di tlhaelang teng, ke direla mmele wa gagwe o e leng phuthego
25e ke diregileng modiredi wa yona ka fa tirong ya Modimo ya go pholosa batho e ke e neilweng go dirafatsa Lefoko la Modimo mo go lona, 26e bong bosaitsiweng jo bo ntseng bo fitlhegile go tswa metlheng ya bogologolo le ditshikeng tsa bogologolo, mme jaanong bo senoletswe baitshepi ba ona
27ba Modimo o ratileng go ba itsise se e leng lohumo lwa kgalalelo ya bosaitsiweng joo mo baheitaneng, lo e leng Keresete mo go lona, yo e leng tsholofelo ya kgalalelo.
28Ke ene yo re mo rerang ka go kgothatsa le go ruta motho mongwe le mongwe ka botlhale jotlhe gore re emise motho mongwe le mongwe a tletse mo go Keresete.
29Ke sona se ke se itapisetsang, ke se lwela ka fa thateng ya gagwe e e dirang mo go nna ka nonofo.


text:
431E rile Jeremia a sena go fetsa go bua le batho botlhe mafoko otlhe a Morena, Modimo wa bone, a Morena, Modimo wa bone, o neng a mo romile kwa go bone ka ona, e leng mafoko aotlhe ao, 2ga bua Asaria, morwa Hosaya, le Johanane, morwa Karea, le banna botlhe ba ba ikgantshang, ba raya Jeremia ba re: “O bua maaka. Morena, Modimo wa rona, ga a go roma gore o bue o re: ‘Lo se ka lwa ya kwa Egepeto go jaka gona.’ 3Baruge ene o a go tlhotlheletsa gore o se ka wa dumalelana le rona, e le gore re neelwe mo diatleng tsa Bakalatea gore ba re bolae, ba re ise mo botshwarong kwa Babele.” 4Johanane, morwa Karea, le balaodi botlhe ba batlhabani le batho botlhe ba ne ba gana jalo go utlwa lentswe la Morena le le reng, ba nne mo lefatsheng la Juta. 5Mme Johanane, morwa Karea, le balaodi botlhe ba batlhabani ba tsaya masalela otlhe a Bajuta a a neng a boile kwa ditšhabeng tsotlhe, kwa a tshabetseng teng, a tla go nna mo lefatsheng la Juta; 6ba tsaya banna le basadi le bana le bomorwadia kgosi le botlhe ba ba sadisitsweng ke Nebusaratane, tlhogo ya bafemedi ba kgosi, mo go Ketalea, morwa Ahikame, morwa Safane. Le ene moporofeti Jeremia ba mo tsaya mmogo le Baruge, morwa Neria, 7ba hudugela kwa lefatsheng la Egepeto; gonne ba ganne go utlwa lentswe la Morena; ba fitlha kwa Thagephanese.
8Ke fa Lefoko la Morena le tla kwa go Jeremia, ba le kwa Thagephanese, le re: 9“Tsaya mafika a magolo, o a epele mo lapeng le le fa pele ga mojako wa ntlo ya ga Farao mono Thagephanese, o ntse o bonwa ke banna ba Bajuta. 10Mme o ba ree o re: ‘Morena wa masomosomo, Modimo wa Iseraele, o bua jaana a re: Itseng gore ke tla lo romela Nebukatenesare, kgosi ya Babele, motlhanka wa me, ke mo tlisa koo; ke baya senno sa gagwe sa bogosi mo mafikeng ao – a ke a epetseng – ene o tla tlhoma tente ya gagwe ya bogosi mo go ona.
11O tla tla, a otla naga ya Egepeto. Ba ba tshwanetsweng ke leroborobo ba tla ya leroborobong; ba ba tshwanetsweng ke botshwaro ba tla ya mo botshwarong; ba ba tshwanetsweng ke tšhaka ba tla bolawa ka tšhaka.
12Ke tla tshuba molelo mo matlong a medimo ya Baegepeto; ene o tla a fisa, medimo yona a e thopa. O tla thukhutha lefatshe la Egepeto jaaka modisa a apara kobo ya gagwe, a ba a tloga a le mo kagisong.
13Ditshwantsho tse di metloutlo tsa tempele ya letsatsi e e mo lefatsheng la Egepeto o tla di thubaganya, a fisa matlo a medimo ya Egepeto ka molelo.’ ”


text:
TSELA YA GO ITUMELA
Go Kgotsofala le go Abela ba Bangwe
KE MAKGETLO A LE KAE O UTLWANG BATHO BA RE MOTHO O ITUMETSE FELA KA GONNE A NA LE DITHOTO TSE DINTSI KGOTSA A HUMILE? E re ka batho ba le bantsi ba akanya jalo, ba bereka diura tse dintsi gore ba nne le madi a mantsi. Mme gone, a madi le dithoto di dira gore motho a nne a itumetse? A mme seo se boammaaruri?
Buka ya Journal of Happiness Studies e tlhalosa gore fa re setse re na le dilo tse re di tlhokang, go nna le madi a mantsi ga go dire gore re itumele kgotsa re ikutlwe botoka. Madi ga se bothata. Setlhogo sengwe mo makasineng wa Monitor on Psychology sa re: “Go kgaratlhela go nna le madi ke gone go dirang gore motho a se ka a itumela.” Seno se dumalana le kgakololo e e mo Baebeleng e e kwadilweng dingwaga di ka nna 2 000 tse di fetileng e e reng: “Lorato lwa madi ke modi wa mefuta yotlhe ya dilo tse di utlwisang botlhoko, mme ka go gagamalela lorato lono bangwe ba . . . itlhabakakile ka ditlhabi tse dintsi.” (1 Timotheo 6:9, 10) Ditlhabi tseo di ka akaretsa eng?
GO SA ROBALE SENTLE LE GO TSHWENYEGA THATA KA GO SIRELETSA DIKHUMO. “Boroko jwa yo o direlang bo monate, go sa kgathalesege gore a o ja mo gonnye kgotsa mo gontsi; mme letlotlo la yo o humileng ga le mo letle go robala.”—Moreri 5:12.
GO KGOBEGA MARAPO FA O SA BONE SE O SOLOFETSENG GORE SE TLA DIRA GORE O ITUMELE. Ka dinako dingwe go kgobega marapo goo go bakiwa ke gore le fa o na le madi ga o a kgotsofalele. “Morati wa selefera ga a kitla a kgotsofadiwa ke selefera, le fa e le morati ope wa khumo ga a kitla a kgotsofadiwa ke madi a lotseno.” (Moreri 5:10) Gape motho yo o batlang go huma a ka nna a itlhokomolosa dilo tsa botlhokwa tse di dirang gore a itumele tse di jaaka go fetsa nako le lelapa le ditsala kgotsa go direla Modimo.
GO HUTSAFALA LE GO TLHAKANA TLHOGO FA MADI KGOTSA DIPEELO TSA MADI DI YA KWA TLASE. “O se ka wa dira ka natla go nna le dikhumo. Tlogela go tlhaloganya ga gago. Gonne kwantle ga pelaelo di itirela diphuka jaaka tsa ntsu di bo di fofela ntlheng ya magodimo.”—Diane 23:4, 5.
DINONOFO TSE DI DIRANG GORE O ITUMELE
GO KGOTSOFALA. “Gonne ga re a tlisa sepe mo lefatsheng, mme le gone re ka se ka ra tswa re tshotse sepe. Jalo, e re ka re na le dijo le se re ipipang ka sone, re tla kgotsofalela dilo tseno.” (1 Timotheo 6:7, 8) Gantsi batho ba ba kgotsofalelang se ba nang le sone ga ba ngongorege mme seo se ba thusa gore ba se ka ba tswela ba bangwe pelo. Mme e re ka ba sa eletse go nna le dilo tse ba sa kgoneng go di duelela, seo se ba thusa gore ba se ka ba tlhobaela le go tshwenyega.
GO ABA. “Go na le boitumelo jo bogolo mo go abeng go na le jo bo leng gone mo go amogeleng.” (Ditiro 20:35) Batho ba ba ratang go abela ba bangwe ba itumetse ka gonne ba rata go itumedisa batho ba bangwe, le fa ba dirisa nako kgotsa maatla a mannye go ba thusa. Gantsi ba nna le dilo tse madi a sa kgoneng go di reka e leng go ratiwa, go tlotliwa le go nna le ditsala tsa mmatota tse le tsone di ratang go abela ba bangwe!—Luke 6:38.
GO TSAYA BATHO BA LE BOTLHOKWA. “Go botoka dijo tsa merogo kwa go nang le lorato teng go na le poo e e fepetsweng mo bojelong jwa diruiwa mme go na le letlhoo.” (Diane 15:17) Temana eno e re ruta eng? Go dirisana ka lorato le ba bangwe go botlhokwa go gaisa dikhumo. Gape jaaka re tla ithuta mo setlhogong sengwe, go nna le lorato go dira gore re itumele.
Mosadi mongwe wa kwa South America e bong Sabina, o ne a ithuta gore melaometheo ya Baebele e botlhokwa. E re ka monna wa gagwe a mo tlogetse, go ne ga nna thata gore a itlamele le go tlamela bana ba gagwe ba babedi ba basetsana. O ne a bereka ditiro tse pedi mme a tsoga ka ura ya bonê mo mosong letsatsi le letsatsi. Le fa seo se ne se dira gore a nne a lapile thata, o ne a simolola go ithuta Baebele. Go ne ga diragala eng?
Maemo a gagwe a itsholelo ga a ka a fetoga. Mme tsela e a neng a leba botshelo ka yone e ne ya fetoga. Ka sekai, o ne a itumela fa a sena go nna le kamano e e molemo le Modimo. (Mathaio 5:3) O ne a nna tsala le badumedi ka ene. Gape o ne itumelela go abela ba bangwe se a se ithutileng.
Baebele ya re: “Botlhale bo supiwa bo siame ke ditiro tsa jone.” (Mathaio 11:19) Ka jalo, go kgotsofalela se o nang le sone, go abela ba bangwe le go tsaya ba bangwe ba le botlhokwa ke dilo tse di botlhokwa thata!


text:
111Bagolo ba morafe ba ne ba agile kwa Jerusalema, mme batho ba bangwe ba tlhama tengwa gore motho wa bosome a tle a age mo Jerusalema, motseng o o boitshepo, mme ba ba robongwe ba sale kwa metseng e mengwe.
2Mme morafe wa tshegofatsa banna botlhe ba ba neng ba ya ka bogabone go nna kwa Jerusalema. 3Ditlhogo tsa naga ke ba, ba ba neng ba agile kwa Jerusalema. Mme kwa metseng ya Juta mongwe le mongwe o ne a agile mo bosweng jwa gagwe, mo motseng wa ga gabo, e bong Baiseraele le baperesiti le Balefi le batlhanka ba Tempele le boora batlhanka ba ga Salomo.
Neh. 7:57
4Mo Jerusalema go ne go agile bangwe ba Bajuta le Babenyamene. Bajuta e ne e le Athaya, morwa Usia morwa Sagaria morwa Amaria morwa Sefatya morwa Mahalalele, wa boora Pherese; 5le Maaseya, morwa Baruge morwa Kolehose morwa Hasaya morwa Ataya morwa Joyaribe morwa Sagaria, wa boora Sela.
6Boora Pherese botlhe ba ba neng ba agile kwa Jerusalema e ne e le banna ba batlhabani ba le 468. 7Babenyamene ke ba: Ke Salo, morwa Mesulame morwa Joete morwa Phetaya morwa Kolaya morwa Maaseya morwa Ithiele morwa Jesaya 8le ba ga gabo, banna ba batlhabani ba le 928. 9Mme Joele morwa Sigeri e ne e le mookamedi wa bone, mme Juta, morwa Hasenua, e ne e le seatla sa gagwe mo motseng.
10Boora baperesiti e ne e le Jetaya le Joyaribe le Jagine 11le Seraya, morwa Hilekia morwa Mesulame morwa Satoke morwa Merayothe morwa Ahitube, moperesiti yo mogolo wa Ntlo ya Modimo 12le ba ga bone ba ba dirang tsa Tirelo mo Ntlong ya Modimo ba le 822 mmogo; le Ataya morwa Jerohame morwa Phelalea morwa Amesi, morwa Sagaria morwa Phašure morwa Malekhia, 13le ba ga gabo ditlhogo tsa dikgoro, mmogo ba le 242; le Amašasai, morwa Asarele morwa Agasai morwa Mesilemothe morwa Imere, 14le ba ga gabo batlhabani ba ba dinatla ba le 128. Mme mookamedi wa bone e ne e le Sabediele, morwa Haketoleme.
15Boora Balefi e ne e le Semaya, morwa Hašube morwa Aserikame morwa Hasabja morwa Buni; 16le Sabethai le Josabate ba ditlhogo tsa Balefi ba ba neng ba okametse tiro ya ka fa ntle ya Ntlo ya Modimo; 17le Mathanya, morwa Miga morwa Sabedi morwa Asafe, tlhogo ya sefela sa pako yo o neng a se tlhaba mo thapelong, le Bakebukia moopedisi wa bobedi wa ba ga gabo le Abeta, morwa Samua morwa Galale morwa Jeduthune. 18Balefi botlhe mo motseng o o boitshepo ba ne ba le 284.
19Badisa ba dikgoro e ne e le Akhube le Talemone le ba ga bone ba ba disang kwa dikgorong ba le 172.
20Mme ba bangwe ba Baiseraele le ba baperesiti le ba Balefi ba ne ba le kwa metseng yotlhe ya Juta mongwe le mongwe mo bosweng jwa gagwe. 21Batlhanka ba Tempele ba ne ba agile mo thoteng ya Ofele; mme Siha le Gisepha e ne e le baokamedi ba bone.
22Mookamedi wa Balefi ba Jerusalema e ne e le Usi morwa Bani morwa Hasabja morwa Mathanya morwa Miga wa boora Asafe ba ba neng ba opela mo tirelong ya Ntlo ya Modimo. 23Kana go ne go le taelo ya kgosi ka ga baopedi le thulaganyo e e tlhomameng ka ga bone ka fa go batlegang kopelo letsatsi lengwe le lengwe ka teng.
24Mme Phethaya morwa Mešesabele wa boora Sera morwa Juta e ne e le seatla sa kgosi mo ditirong tsotlhe tsa morafe.
25Bajuta ba ba neng ba le kwa metsaneng kwa masimong a bone ba ne ba agile kwa Khiriathe-Areba le metsaneng ya teng le kwa Dibone le metsaneng ya teng le kwa Jekapsheele le metsaneng ya teng
21:11
26le kwa Jesua le kwa Molata le kwa Bethe-Phelete 27le kwa Hasare-Šuale le kwa Bereseba le metsaneng ya teng 28le kwa Sitlage le kwa Megona le metsaneng ya teng 29le kwa Ene-Rimone le kwa Sorea le kwa Jaremuthe 30le kwa Sanoa le kwa Adulame le metsaneng ya teng le kwa Lagiše le nageng ya teng le kwa Aseka le metsaneng ya teng. Bajuta ba ne ba nna go tloga kwa Bereseba go ya go fitlha kwa mogorogorong wa ga Hinome.
31Babenyamene ba ne ba agile go simolola kwa Geba le go ya pele kwa Migemase le Aya le Bethele le metsaneng ya teng
32le kwa Anathothe le Nobe le Ananya 33le kwa Hasore le Rama le Kithaime 34le kwa Hadite le Seboime le Nebalate 35le kwa Lote le Ono le mo Lobaleng lwa Ditswerere. 36Ditlhopha tse dingwe tsa Balefi tsa naga ya Juta di ne di hudugetse kwa nageng ya Benyamene.


text:
381E rile Sefatya, morwa Mathane, le Ketalea, morwa Phašure, le Jugale, morwa Selemia, le Phašure, morwa Malekhia, ba utlwa mafoko a Jeremia o a buang le morafe otlhe a re:
2“Morena o bua jaana a re: ‘Yo o salang mo motseng o, o tla swa ka tšhaka le ka tlala le ka leroborobo, mme yo o tswelang kwa go Bakalatea o tla phela. Bophelo e tla nna thopo ya gagwe, o tla phela.’
3Morena o buile jaana a re: ‘Ruri, motse o, o tla neelwa mo diatleng tsa mephato ya batlhabani ba kgosi ya Babele, mme e tla o thopa.’ ”
4Dikgosana tseo tsa raya kgosi tsa re: “A a bolawe, monna yoo! Gonne ka go re jalo o repisa diatla tsa batlhabani ba ba setseng mo motseng o, le diatla tsa morafe otlhe ka go bua mafoko a a ntseng jalo nabo. Gonne monna yoo ga se yo o batlelang morafe o kagiso fa e se tatlhego fela.”
5Ke fa kgosi Setekia a araba a re: “Bonang, o mo diatleng tsa lona! Gonne kgosi ga e kgone sepe kwa ntle ga lona.” 6Ke fa ba tsaya Jeremia, ba mo latlhela mo sedibeng sa ga Malekhia, morwa kgosi, se se mo lapeng la batlhabani; ba folosa Jeremia ka megala. Jaanong go ne go se na metsi mo sedibeng, fa e se loraga fela, mme Jeremia a rôrômela mo lorageng.
7Jaanong e rile Ebete-Melege wa Moethiopia, mongwe wa badiredi mo lapeng la kgosi, a utlwa fa ba latlhetse Jeremia mo sedibeng – kgosi ya bo e ntse mo Kgorong ya Benyamene
– 8Ebete-Melege a tswa mo ntlong ya kgosi, a bua le kgosi a re: 9“Kgosi, morena wa me, banna ba, ba dirile bosula mo go tsotlhe tse ba di diretseng moporofeti Jeremia yo ba mo latlhetseng mo sedibeng. Kana o tla swela fa a leng teng ka tlala; gonne ga go tlhole go le dijo mo motseng.” 10Ke fa kgosi e laolela Ebete-Melege wa Moethiopia e re: “Tsaya banna ba le 30, ba ye nao, o ntshe moporofeti Jeremia mo sedibeng, a ise a swe.” 11Mme Ebete-Melege a tsaya banna bao, a tsena kwa tlase ga ntlwana ya mahumo mo ntlong ya kgosi, a tsaya dikata tsa diaparo tse di gagogileng le dikata tsa diaparo tse di onetseng, a di folosetsa kwa go Jeremia mo sedibeng ka megala. 12Ya ba gona Ebete-Melege wa Moethiopia a rayang Jeremia a re: “A ko o bee dikata tsa diaparo tse di gagogileng le tse di onetseng mo magwafeng a gago le megala ka fa tlase ga tsona!” Jeremia a dira jalo.
13Ke fa ba goga Jeremia ka megala, ba mo ntsha mo sedibeng. Jeremia a ba a nna gape mo lapeng la batlhabani.
14Mme kgosi Setekia a roma gore ba tsise moporofeti Jeremia kwa go ene kwa botsenong jwa boraro jo bo fa Ntlong ya Morena. Jaanong kgosi ya raya Jeremia ya re: “Ke rata go go botsa potso, se ntobele sepe!”
15Mme Jeremia a raya Setekia a re: “Fa ke go itsise mafoko, a ga ke re, o tla mpolaela ruri? Mme fa ke go gakolola, ga o kitla o nkutlwa!”
16Ke fa kgosi Setekia a ikanela Jeremia mo sephiring a re: “Ka bophelo jwa Morena yo o re diretseng bophelo jo! Ruri, ga nkitla ke go bolaya, le e seng go go neela mo diatleng tsa banna ba, ba ba ratang go go bolaya!”
17Jaanong Jeremia a raya Setekia a re: “Morena wa masomosomo, Modimo wa Iseraele, o bua jaana a re: ‘Fa o tswela kwa dikgosaneng tsa kgosi ya Babele, o ineela mo go tsona, foo o tla bolokelwa bophelo, mme motse o, ga o kitla o fisiwa ka molelo, mme o tla phela, wena le ba lapa la gago. 18Mme fa o sa tswele kwa dikgosaneng tsa kgosi ya Babele, foo motse o, o tla neelwa mo diatleng tsa Bakalatea, ba tla o fisa ka molelo, mme wena ga o kitla o falola mo diatleng tsa bone.’ ”
19Ke fa kgosi Setekia a araba Jeremia a re: “Kana ke boifa Bajuta ba ba setseng ba thobetse kwa go Bakalatea, e se re gongwe ba nneela mo diatleng tsa bone gore ba ntshotle.”
20Mme Jeremia a re: “Ga ba ka ke ba go neela. Utlwa tlhe lentswe la Morena mo go tse ke di buang nao! Foo o tla dirafalelwa ke tse di molemo, mme o tla phela. 21Mme fa o gana go ineela, foo lefoko le Morena o le mpontshitseng ke le le reng: 22Bona, basadi botlhe ba ba setseng mo ntlong ya kgosi ya Juta ba tla ntshediwa kwa dikgosaneng tsa kgosi ya Babele, mme bone ba tla go sotla ba re:
“ ‘Ditsala tsa gago di go raetse,
tsa go kgona;
maoto a gago a rorometse
mo lorageng,
mme tsona tsa boela
kwa morago.’
23“Mme ba tla ntshetsa basadi botlhe ba gago le bana ba gago kwa go Bakalatea, le wena ka wesi ga o na go falola mo diatleng tsa bone, mme o tla tshwarwa ke seatla sa kgosi ya Babele, mme motse o, o tla fisiwa ka molelo.”
34:3
24Ke fa Setekia a raya Jeremia a re: “A mafoko a, a se ka a itsiwe ke ope, e se re gongwe wa swa. 25Mme fa dikgosana di ka utlwa gore ke buile nao, fa di tla kwa go wena, di go raya di re: ‘A ko o re itsise se o se buileng le kgosi le se kgosi e se buileng nao. Se re lobele sepe, foo ga re ka ke ra go bolaya –’ 26gona o di ree o re: ‘Ke kopile kgosi ka boikokobetso ka re: Se mpusetse kwa ntlong ya ga Jonathane gore ke se ka ka swela teng.’ ” 27Jaanong e rile dikgosana tsotlhe di tla kwa go Jeremia, di mmotsolotsa, a di itsise mafoko otlhe a, a kgosi e mo laetseng ona. Tsa ba tsa mo tlogela, gonne puisanyo e ga e a ka ya utlwala. 28Mme Jeremia a nna mo lapeng la batlhabani go fitlha letsatsing le Jerusalema o thopilweng ka lone. Jaanong ya re Jerusalema a sena go thopiwa.


text:
Basotho ba itumelela pina le go bina, seo se patang meletlo e mentsi le ditirelo tsa mo loagong. Pina e dirisiwa gape go bontsha maitemogelo a go sa nne teng ga banna lobaka lo lo telele jaaka badiri ba bafaladi: banna ba gaisana ka go dira poko lifela tsa litsamaea naha (dipina tsa batsayaloeto) ka ga maitemogelo a bona kwa dihosteleng tsa meepong kwa tlase ga mmu, mme basadi ba dirisa popego e e tshwanang ya poko go bua ka matshelo a bona jaaka batlholagadi ba bojang.
Dibini tse di tlwaelegileng ke mokorotlo, mohobelo le mokhibo. Mokorotlo o diriwa ke banna ba o direla kgosi mo mabakeng a a botlhokwa, jaaka dikopano tsa sepolotiki, kgotsa fa kgosi le balatedi ba gagwe ba ya kwa loeteng lwa tekolo. E na le seribo sa go kgatikanya go ya kwa morago le kwa pele, go tsamaelana le go kitla ka leoto go bonya go go tlwaelegileng; moeteledipele o opela ka lentswe le le isitsweng kwa godimo a latelwa ke go tila go kodu go tswa mo setlhopheng.
Nako le nako, mongwe wa borre o tswa mo setlhopheng mme a tlole mme a iphafatlela pele ga kgosi, a e kisetsa tlhaselo ya ntwa. O tlhotlheletswa ke ba bangwe ba ba emisang go opela mme ba mmitse ka leina la gagwe la go bina.
Gape a ka nna a dira poko ya gagwe kgotsa a dira dipako tsa kgosi. Morago ga se o boela kwa setlhopeng sa gagwe go mme go bina ka bonya go tswelele. Mohobelo, o o diriwa ke banna, o tlhoka maatla le go itshoka mme o biniwa gantsi mo maitseboeng go itumedisa le boitapoloso.
Mokhibo ke go bina ga basadi go go dirwang ka mangole, mmele o o emelelang ka bonya mme kwa bofelong jaaka diatla di fielelwa kwa godimo. Khwaere e e seng ya mo molaong e ma kwa morago ga mola wa babini, ba opela le go opa diatla. Maqekha ke go bina go go kgethegileng go go bopang karolo ya ntlha ya meetlo ya thupiso ya basetsana.
Basotho ba na le mefuta e e farologaneng ya didiriswa tsa mmino. Morupa, ke moropa o monnye o o dirisiwang kwa dithupisong tsa basetsana, e dirwa go tswa mo pitseng ya mmopa eo mo godimo ga yona letlalo la thapo le taolositsweng, e bile e betswa ka diatla tse di sephara. Lekoko le diriwa ka letlalo la kgomo le le pitikilweng le le thata le le bidiwang ka dikota, go ntsha modumo o o itaganang o o sa kgatlheng.
Tiriso ya yona e kganelwa ka gotlhe go maqekha seances. Lesiba le na le moriri wa pere o o taolositsweng go bapa le dikota mo gare ga lohala le tshwere ke lesakana. Lesedi le mona kgatlhanong le lohala le le tlholang moriri wa pere go roroma, go ntsha modumo o o tshosang o gantsi o patiwang ke lentswe la motshamiki.
Thomo e na le bora, go ralala mo moriri wa pere o taolositsweng kgotsa lethale le le sesane le le taolositsweng, mme e kgoba ka bothale bo bo bofilweng fa gare. Bora bo mametleletswe mo segong (kgotsa, mo dinakong tsa bošeng jaana, bolekana ba kgale ba oli) e e dirang jaaka segodisamodumo. Sediriswa se tshamekiwa ka go goga thapo kgotsa go e kuka ka kotana.
Translated by Lawrence Ndou


text:
Baebele ya Reng ka Bojalwa? A go Bo Nwa ke Boleo?
Karabo ya Baebele
Ga se boleo go nwa bojalwa ka selekanyo se se siameng. Baebele e tlhalosa beine e le mpho e e tswang kwa Modimong e e ka dirang gore motho a itumelele botshelo. (Pesalema 104:14, 15; Moreri 3:13; 9:7) Gape Baebele e dumalana le gore beine e na le mosola mo go alafeng.—1 Timotheo 5:23.
Jesu o ile a nwa beine fa a le mo lefatsheng. (Mathaio 26:29; Luke 7:34) Kgakgamatso nngwe ya ga Jesu e e itsegeng thata ke ya fa a ne a bontsha bopelotshweu ka go fetola metsi go nna beine kwa moketeng wa lenyalo.—Johane 2:1-10.
Dikotsi tsa go nwa phetelela
Le fa gone Baebele e umaka melemo ya beine, e kgala botagwa le go nwa bobe. Ka jalo, Mokeresete yo o itlhophelang go nwa bojalwa, o dira jalo ka selekanyo se se siameng. (1 Timotheo 3:8; Tito 2:2, 3) Baebele e ntsha mabaka a le mmalwa a go tila go nwa bojalwa phetelela.
Bo dira gore motho a se ka a akanya sentle. (Diane 23:29-35) Motho yo o tagilweng a ka se kgone go ikobela taelo ya Baebele e e reng, “lo ise mebele ya lona setlhabelo se se tshelang, se se boitshepo, se se amogelesegang mo Modimong, e leng tirelo e e boitshepo ka maatla a lona a go akanya.”—Baroma 12:1.
Go nwa phetelela go ‘tlosa boitlhomo jo bo molemo’ e bile go dira gore motho a palelewe ke go ikgapa.—Hosea 4:11; Baefeso 5:18.
Bo ka dira gore motho a humanege e bile bo ka baka malwetse a a masisi.—Diane 23:21, 31, 32.
Go tagwa le go nwa phetelela ga go itumedise Modimo.—Diane 23:20; Bagalatia 5:19-21.
Fa go twe motho o nole phetelela, ke fa a nole go le go kae?
Motho o a bo a nole bojalwa phetelela fa go nwa goo go tsenya botshelo jwa gagwe kgotsa jwa ba bangwe mo kotsing. Fa Baebele e tlhalosa motho yo o tagilweng ga e re ke fa a idibetse, mme ya re ke fa a tlhakane tlhogo, a thethekela, a le dingalo kgotsa a bua a goloketsa. (Jobe 12:25; Pesalema 107:27; Diane 23:29, 30, 33) Tota le ba ba tilang go tagwa ba santse ba ka “imelwa ke . . . go nwa bobe” ba bo ba lebana le diphelelo tse di botlhoko.—Luke 21:34, 35.
Go sa nwe bojalwa gotlhelele
Gape Baebele e tlhalosa dinako tse mo go tsone Mokeresete a tshwanetseng go tila go nwa bojalwa gotlhelele:
Fa e le gore ba bangwe ba tla kgopisega.—Baroma 14:21.
Fa e le gore bojalwa ga bo letlelelwe mo nageng e o leng mo go yone.—Baroma 13:1.
Fa motho a sa kgone go laola tsela e a nwang ka yone. Ba ba nang le bothata jwa go nwa phetelela ba tshwanetse go lwantsha bothata joo ba tiisitse mooko.—Mathaio 5:29, 30.


text:
Download Pleasure tsa manyalo Ba Fofa Moyeng Mp3
Download Pleasure tsa manyalo Ba Fofa Moyeng Mp3
Server 2 [mp3/Audio]:
Select one of the working servers.
Keywords: download Pleasure tsa manyalo (Ba Fofa Moyeng) #Pleasuretsamanyalo mp3, lagu Pleasure tsa manyalo (Ba Fofa Moyeng) #Pleasuretsamanyalo, Pleasure tsa manyalo (Ba Fofa Moyeng) #Pleasuretsamanyalo mp3 download, Pleasure tsa manyalo (Ba Fofa Moyeng) #Pleasuretsamanyalo mp3
Related Song of Pleasure tsa manyalo Ba Fofa Moyeng
-
Pleasure tsa manyalo (Ntshike ka diatla) #Pleasuretsamanyalo
pleasure tsa manyalo | 05:15
-
Wedding dance | Tsa Manyalo Mix 2021 Volume 1
mrobi motala | 52:32
-
Pleasure tsa manyalo (Pheko tsa monna) #Pleasuretsamanyalo
pleasure tsa manyalo | 05:52
-
Pleasure tsa manyalo (Dipika Mmotong)
pleasure tsa manyalo | 05:55
-
Pleasure tša manyalo (Rakgadi)
pleasure tsa manyalo | 04:44
-
Ketla Dula
Pheladi Makola | 04:48